Bislama - Jisas Kraes i Tekem Ples blong Yumi blong Safa Panis blong ol inn\nJisas Kraes i Tekem Ples blong Yumi\n—Blong safa panis blong ol sin\nFrom wanem Jisas i bin safa panis long wan kros we i stanap long Kalvari? Kraes we laef blong hem i stret olgeta, hem i tekem ples blong yufala we laef blong yufala i no stret. Nao hem i ded wan taem nomo blong tekemaot ol sin blong yufala blong tekem yufala i kam long God.(1Pita 3:18)\nGod i save mekem se yumi harem gud, be God i save mekem i strong long yumi tu. Sapos yumi no folem toktok blong hem, mo yumi lego bilif long Jisas, naoia God bambae i kros tumas long yumi. God bambae i panisem evri man we oli no stret gud (Rom 11:22).\nHem bambae i kam blong panisim olgeta we oli no bin givim ona long God, mo oli no save obei long gudnuis blong Jisas, Masta blong yumi. Panis ya, bambae i no save finis samtaem, mo olgeta we oli kasem panis ya, oli no save nating blong kam klosap long God (2Tesalonaeka 1:8-9).\n1 Yumi no save rabemaot ol sin\nYumi no save karem panis blong rabemaot ol sin blong yumi. From samting ya, yumi bambae yumi no save karem panis blong ol sin blong yumi, blong rabemaot ol sin blong yumi, from bambae panis ya i neva kasem mak we i naf, so panis ya i stap gohed gogo i no save finis (Matiu 25:41,46).\nYu luk long tok ya, "Yufala i go long faea ya we bambae i no save ded samtaem, we oli mekem rere finis blong Setan wetem ol enjel blong hem". Ples ya, we i blong Setan, i nogat wan gud samting nating long hem, so panis long ples ya i nogat paoa blong rabemaot wan sin nating. Hemia nao, i klia se panis blong yumi long ples ya i mekem nogud, i rabis we i no save stretem yumi.\n2 Jisas i karem panis blong yumi\nJisas Kraes hem i karem panis we i no rili blong hem. Laef blong Jisas i nogat sin nating, i klin gud olgeta (1Pita 2:22). "Hem i stret gud... i wan tabu man we i no mekem sam samting nogud, mo i nogat sam samting we i spolem hem" (Hibrus 7:26). Nomata Jisas i gud man olgeta, God i bin letem olgeta oli panisem Jisas finis, oli nilim hem long wan kros olsem hem i man nogud (Ol Wok 2:22-23, 3:14-15).\n3 Jisas i tekem ples blong yumi\nGod i luk panis we Jisas i karem, i olsem panis blong yumi. From Jisas i nogat sam samting i rong long hem, God i luk panis blong hem i olsem panis blong yumi, mo God i letem Jisas i safa panis blong tekem ples blong yumi (1Pita 3:18).\nJisas Kraes, we i stret Pikinini blong God, hem i gat paoa we i bitim paoa blong yumi. Hem i gat bigfala save we i olsem paoa blong Hae God, from we God i stret Papa blong hem. From samting ya, Jisas i save karem panis long ples blong yumi, mo panis blong hem i kasem mak finis we i naf blong rabemaot olgeta sin blong yumi (Aesea 53:5-6, Aesaea 53:10-11, John 3:16).\nBifo Jisas i ded, hae pris i talem se, "I moa gud blong wan man i ded blong sevem olgeta man, i winim we bambae olgeta man oli ded." (Jon 11:49-51).\n4 Yumi mas obei long Jisas\nSapos yumi bilif mo obei long Jisas, yumi no kasem panis. Jisas i talem se, "God i lavem tumas ol man long wol, nao hem i givim mi, mi stret Pikinini blong hem, mi wan nomo we hem i gat, blong olgeta man we oli bilif long mi bambae oli no save lus, oli gat laef we i no save finis" (Jon 3:16).\nPita i talem se, "Yufala i mas tanem tingting blong yufala from ol sin blong yufala, mo yufala evriwan i mas baptaes long nem blong Jisas Kraes, blong bambae God i tekemaot ol sin blong yufala, mo hem i givim Tabu Spirit long yufala" (Ol Wok 2:38).\n[Yu luk: Samtaem yumi mas rere blong harem nogud from ol man oli panisim yumi from we yumi bilif long Jisas mo yumi no lego. Nao panis ya, i no panis we God i mekem, be panis ya i panis we ol man nogud oli mekem. Taem we yumi safa panis ya, i olsem we yumi serem panis wetem Jisas. Yumi kasem haf blong safa blong hem, from yumi stap fren blong hem. Nao God bambae i blessem yumi from. God bambae i panisim ol man nogud ya.]


Namba Fo Kasem Naen Panis Long Ijip | Baebol Lesen Blong Ol Pikinini\nSikis Narafala Panis\nMoses mo Eron tufala i go talemaot mesej blong God long Fero, se: ‘Sipos yu no letem ol man blong mi oli gofri, bae mi mekem ol flae oli kam kavremap kantri ya.’ Nao ol flae oli kam fulap long ol haos blong ol man Ijip, nating se oli rij no oli pua. Oli kam fulap long evri ples long Ijip, be long ples ya Gosen, we ol man Isrel oli stap long hem, i no gat flae. Stat long namba fo panis ya, ol man Ijip nomo oli kasem ol trabol. Ale Fero i talem se: ‘Yu askem long Jehova blong i tekemaot ol flae ya. Yufala i save gofri.’ Be taem Jehova i tekemaot ol flae ya, Fero i jenisim tingting blong hem. !Man, hem i no lanem wan lesen nating!\nJehova i talem se: ‘Sipos Fero i no letem ol man blong mi oli go, ol anamol blong ol man Ijip bae oli sik mo oli ded.’ Long nekis dei, ol anamol oli stat blong sik mo ded. Be ol anamol blong ol man Isrel oli no ded. Be Fero i stronghed yet, hem i no letem olgeta oli go. Nao Jehova i talem long Moses blong i go luk Fero bakegen, mo i sakem asis faea i go antap. Ol asis ya oli flot long win, oli go kasem evri ples long Ijip. Nao ol man mo ol anamol long Ijip oli kasem ol bigbigfala boela. Be Fero i stronghed yet, hem i no wantem letem ol man Isrel oli gofri.\nNao Jehova i sanem Moses i go toktok long Fero bakegen, i se: ‘?Yu stronghed a? Yu no wantem letem ol man blong mi oli go. Ale tumora, bae mi mekem ol ston blong aes oli folfoldaon long yufala.’ Long nekis dei, Jehova i mekem tanda i faerap, laetning i laet, mo ol ston blong aes oli folfoldaon. I no gat wan samting olsem long Ijip bifo, we i spolem gud ol kakae long garen mo i brebrekem ol tri. Be samting ya i no hapen long ples ya Gosen. Nao Fero i talem se: ‘!Plis, yu askem long Jehova blong i blokem ol ston blong aes ya! Yufala i save go.’ Be taem ol ren mo ston blong aes i finis, Fero i jenisim tingting blong hem bakegen.\nNao Moses i talem se: ‘Ol lokis bae oli kam plante we plante, mo bae oli finisim ol kakae we ol ston blong aes i no spolem.’ Nao fulap lokis oli kam kakae evri samting we i stap yet long garen, mo ol lif blong ol tri. Fero i talem se: ‘Yu askem long Jehova blong i tekemaot ol lokis ya.’ Be afta we Jehova i stopem ol lokis, Fero i mekem stronghed yet.\nNao Jehova i talem long Moses se: ‘Yu leftemap han blong yu i go antap.’ Wantaem nomo, ol ples long Ijip oli kam tudak olgeta. Oli no save lukluk olgeta, oli stap nomo long haos blong olgeta, mo oli stap olsem kasem tri dei. Be ol man Isrel oli gat delaet long ples blong olgeta.\nNao Fero i talem long Moses se: ‘Yufala i go, be ol sipsip, mo ol nani, mo ol buluk blong yufala oli stap.’ Moses i talem se: ‘!Nogat! Mifala i mas tekem ol anamol tu, blong mifala i save mekem sakrefaes long God.’ Nao Fero i kros we i kros, i singaot strong long Moses se: ‘!Yu aot long ples ya! !Mi no wantem luk yu bakegen! !Sipos mi luk yu, bae mi kilim yu yu ded!’\n“Ol stret man oli stap mekem wok blong mi, mo bambae mi mekem i stret long olgeta. Be ol man nogud, oli no stap mekem wok blong mi, nao bambae mi mekem i narafala long olgeta.”—Malakae 3:18\nOl Kwestin: ?Wanem ol narafala panis we Jehova i givim? ?Olsem wanem ol panis ya oli defren long tri panis we oli kasem fastaem?\nSerem Serem Sikis Narafala Panis


Filipae 1 | Baebol Long Intenet | Niu Wol Translesen\nLeta i go long Filipae 1:1-30\nPol i talem tangkiu long God; Hem i prea (3-11)\nGud nius i stap goaot moa nating se i gat trabol (12-20)\nMi laef blong folem Kraes, mi ded blong kasem wan gudfala samting from (21-26)\nMekem we fasin blong laef blong yufala evri dei, i stret gud long mak blong gud nius (27-30)\n1 Mi Pol, wetem Timoti we mitufala i slef blong Kraes Jisas, mitufala i raetem leta ya i go long ol tabu man long Filipae+ we oli joen long Kraes Jisas, mo long ol ovasia, mo long ol man blong givhan:+ 2 Mi mi prea se Papa blong yumi God, wetem Masta Jisas Kraes, bambae tufala i kaen long yufala mo tufala i givim pis long yufala. 3 Oltaem, taem mi tingbaot yufala, mi stap talem tangkiu long God from yufala. 4 Evritaem we mi prea strong long hem from yufala evriwan, mi talem tangkiu long hem. Oltaem mi glad blong prea strong long hem from yufala,+ 5 from samting we yufala i mekem blong givhan long gud nius,* stat long dei we yufala i harem, kam kasem naoia. 6 Mi mi save gud se God bambae i givhan long yufala blong finisim gudfala wok ya we hem i statem long medel blong yufala,+ go kasem long dei blong Kraes Jisas.+ 7 I stret nomo we mi mi stap tingbaot yufala evriwan olsem, from we yufala i stap oltaem long hat blong mi. Yes, yufala i sapotem mi taem oli fasem mi long jen long kalabus,+ mo taem mi toktok blong difendem gud nius, mo taem mi yusum loa blong soemaot raet blong mi blong talemaot gud nius ya. Long rod ya, God i kaen tumas long yufala olsem we hem i kaen tumas long mi.+ 8 God i save gud we mi wantem tumas blong luk yufala, from we mi lavem yufala tumas, olsem we Kraes Jisas i lavem yufala. 9 Mo mi mi stap gohed blong prea oltaem se lav blong yufala bambae i kam bigwan we i kam bigwan moa yet,+ mo blong yufala i gat stret save+ mo yufala i naf gud blong luksave ol samting,+ 10 blong bambae yufala i save faenemaot ol samting we oli moa impoten.+ Nao long fasin ya, go kasem we dei blong Kraes i kam, bambae yufala i no gat poen long yufala, mo yufala i no save mekem narafala man i stambol,+ 11 mo blong Jisas Kraes i givhan long yufala, blong yufala i mekem ful laef mo fasin blong yufala i stret,+ blong yufala i save givim glori long God mo presem hem. 12 Ol brata, naoia mi wantem yufala i save se ol samting we oli hapen long mi, oli mekem se gud nius i stap goaot moa. 13 Nao from ol samting ya, olgeta Praetorian Gad* mo ol narafala man long ples ya, oli save finis we mi mi stap long kalabus,+ from we mi mi man blong wok blong Kraes.+ 14 Mo bighaf blong ol brata we oli stap mekem wok blong Masta, oli gat strong tingting from we mi stap long kalabus, mo oli no moa fraet, oli stap mekem tingting blong olgeta i strong moa blong talemaot tok blong God. 15 I tru, sam man oli stap talemaot Kraes from we oli jalus mo oli wantem winim narafala, be ol narafala oli mekem wok ya from we oli gat gudfala tingting. 16 Olgeta ya oli talemaot Kraes from we lav nao i pusum olgeta, mo oli save se God i givim wok ya long mi blong mi blokem ol enemi blong gud nius.+ 17 Be ol narafala ya oli no mekem from gudfala tingting, be oli wantem rao nomo, oli wantem mekem trabol long mi taem mi stap long kalabus. 18 ?Be wanem i kamaot from? Ol man oli stap talemaot Kraes, nating se oli mekem wetem gudfala tingting no nogat, mo samting ya i mekem mi mi glad. Mo bambae mi gohed blong stap glad, 19 from we mi save se ol prea blong yufala mo spirit blong Jisas Kraes we hem i givim long mi,+ bambae oli mekem mi mi fri.+ 20 Samting ya i laenap wetem samting we mi mi wantem tumas, mo mi stap putum tingting blong mi long hem, hemia se bambae i no gat wan samting nating we i save mekem mi mi sem. Be from we mi no fraet blong toktok, mi leftemap nem blong Kraes naoia olsem we mi mekem bifo. Mo bambae mi* leftemap nem blong hem, nomata se mi laef no mi ded.+ 21 Sipos mi laef, mi laef blong folem Kraes,+ mo sipos mi ded, bambae mi kasem wan gudfala samting from.+ 22 Be sipos mi gohed blong laef long bodi ya, bambae mi save mekem plante moa wok blong gudfala frut i kamaot. Be mi no save talemaot samting we bambae mi jusum. 23 I gat tu rod long fes blong mi, mo mi mi no save wanem rod i stret blong mi jusum. Long saed blong mi, mi wantem tumas blong mi kam fri mo mi go stap wetem Kraes,+ mo i tru, hemia i gud moa.+ 24 Be mi mas gohed blong laef long bodi ya, blong mi save givhan long yufala. 25 Mi mi sua long samting ya, taswe mi save se bambae mi no go yet, mo bambae mi gohed blong stap wetem yufala blong mekem yufala i gohed gud, mo yufala i kasem glad we i kamaot from bilif blong yufala. 26 Nao long fasin ya, taem mi kam luk yufala bakegen, bambae yufala i glad we yufala i glad bitim mak, from we yufala i man blong Kraes Jisas. 27 Be yufala i mas mekem* we fasin blong laef blong yufala evri dei, i stret gud long mak blong gud nius blong Kraes.+ Long fasin ya, sipos mi kam long yufala blong luk yufala, no mi stap longwe yet long yufala, bambae mi save harem we yufala i stap stanap strong long wan tingting nomo, long wan sol* nomo,+ mo yufala i stap traehad blong wok olsem wan tim nomo blong mekem ol man oli bilif long gud nius, 28 mo yufala i no fraet nating long ol enemi blong yufala. Ol samting ya nao oli pruvum se olgeta bambae oli lus,+ be yufala, God bambae i sevem yufala.+ 29 Hem bambae i mekem olsem, from we yufala i kasem blesing ya blong bilif long Kraes, be i no hemia nomo, blong yufala i kasem hadtaem tu from hem.+ 30 Naoia, yufala i stap faet long sem faet ya we yufala i luk we mi mi stap faet long hem,+ mo we mi stap faet long hem yet, olsem we yufala i stap harem.\n^ NT: “from we yufala i joen blong mekem se gud nius i go long plante moa ples.”\n^ NT: “bambae bodi blong mi i.”\n^ NT: “mas gohed blong stap olsem ol sitisen.”\n^ NT: “yufala wan.”


JW Kristin Wok Mo Laef Miting Program Blong 2-8 Oktoba 2017\nSingsing 95 Mo Prea\n“Daniel i Tokbaot Taem We Mesaea i Kam”: (10 minit)\nDan 9:24—Sakrefaes blong Mesaea i openem rod blong God fogivim ol sin (it-2 pej 902 haf 2)\nDan 9:25—Mesaea i kamtru long en blong 69 wik (it-2 pej 900 haf 7)\nDan 9:26, 27a—Mesaea i ded long medel blong 70 wik (it-2 pej 901 haf 2, 5)\nDan 9:24—?Wetaem God i makemaot “Tabu Ples we i Tabu Tumas”? (w01 5/15 pej 27)\nDan 9:27—?Wanem kontrak we God i holem wetem plante man mo we i stap yet kasem en blong 70 o 36 K.T.? (w07 9/1 pej 22 haf 3)\nBaebol Riding: (4 minit nomo) Dan 7:1-10\nRerem Ol Fastok Blong Manis Ya: (15 minit) Tok wetem sam kwestin mo ansa. Yu soem wan video blong fastok blong manis ya, mo yu tokbaot ol gudfala samting long fastok ya. Yu mekem sem mak long ol narafala fastok. Yu leftemap tingting blong ol pablisa blong oli gobak kwik blong visitim man we i intres.\n“?Olsem Wanem Blong Stadi Gud Long Baebol?”: (15 minit) Tok wetem sam kwestin mo ansa. Yu plei video ya Ol Tul Blong Faenem Ol Gudfala Samting Long Baebol (yu go long ol video OL MITING MO WOK BLONG PRIJ).\nBaebol Stadi Blong Kongregesen: (30 minit) kr japta 19 haf 1-7, mo bokis long pej 203-205\nSingsing 101 Mo Prea\nKristin Wok Mo Laef Program Blong 2-8 Oktoba 2017


1 Mo nao i bin hapen se afta taem we Alma i bin finisim toktok blong hem long ol man blong jos, we i bin stanap long bigtaon blong Sarahemla, hem i bin odenem ol pris mo ol elda, hemi bin putum han blong hem long hed blong olgeta folem oda blong God, blong lidim mo lukaotem jos.\n2 Mo i bin hapen se, olgeta evriwan we i no blong jos be oli bin sakem ol sin blong olgeta, oli bin kasem baptaes blong sakem sin, mo oli bin akseptem olgeta i kam insaed long jos.\n3 Mo i bin hapen se, olgeta evriwan we oli blong jos we oli no sakem ol fasin nogud blong olgeta mo putum tingting blong olgeta i stapdaon long fored blong God—Mi minim olgeta we oli gat hae tingting tumas long hat blong olgeta—ol semfala man ia oli sakemaot olgeta, mo nem blong olgeta oli bin tekemaot, mekem se oli no kaontem nem blong olgeta wetem nem blong olgeta we i stret.\n4 Mo olsem ia nao oli stat blong stanemap oda blong jos long bigtaon blong Sarahemla.\n5 Nao mi wantem blong yufala i mas andastanem se evri man i save kasem toktok blong God, se oli no blokem eni man blong oli save kam tugeta blong harem toktok blong God.\n6 Be God i bin givim komanmen long ol pikinini blong hem, se oli mas kam tugeta plante taem, mo joen tugeta blong livim kakae mo prea strong long saed blong gudfala laef blong ol sol blong olgeta ia we oli no bin save God.\n7 Mo nao i bin hapen se, taem Alma i bin mekem ol rul ia hem i bin aot long olgeta, yes, long jos we i bin stap long bigtaon blong Sarahemla, mo i go long is blong reva blong Saedon, i go long vale blong Gidion, we oli bin mekem wan bigtaon, we oli singaotem se bigtaon blong Gidion, we i stap long vale we oli singaotem Gidion. Oli singaotem ples ia folem nem blong man ia we Nehor i bin kilim hem i ded wetem naef blong faet.\n8 Mo Alma i bin go mo i bin stat blong talemaot toktok blong God long jos we i bin stanap long vale blong Gidion, folem revelesen blong trutok blong toktok we ol bubu blong hem oli bin talemaot, mo folem spirit blong profesi we i bin stap long hem, folem testemoni blong Jisas Kraes, Pikinini blong God, we bae i kam blong pemaot man blong hem long ol sin blong olgeta, mo tabu oda we oli bin singaotem hem long hem. Mo olsem ia nao oli bin raetem. Amen.


Kingdom i Finisim Gud Ol Enemi Blong Hem | Kingdom Blong God\nKingdom i Finisim Gud Ol Enemi Blong Hem\nOl samting we bambae oli kamtru bifo long faet blong Amagedon\n1, 2. (1) ?Wanem i soemaot se King blong yumi i stat blong rul long yia 1914? (2) Long japta ya, ?bambae yumi tokbaot wanem?\nLONG buk ya, yumi tokbaot plante samting we Kingdom blong God i mekem finis, long medel blong ol enemi blong hem. !Ol save ya oli mekem bilif blong yumi i strong! (Sam 110:2) King blong yumi i hivimap finis ol man we oli glad blong prij, mo oli plante olsem wan bigfala ami. Hem i mekem ol man blong hem oli klin long wosip mo long fasin blong olgeta. Oli joen gud long fulwol, nating se ol enemi blong Kingdom oli traehad blong mekem olgeta oli seraot. Ol samting ya mo plante moa samting bakegen, oli soemaot klia se King blong yumi i stat blong rul long yia 1914, long medel blong ol enemi blong hem.\n2 I no longtaem, Kingdom bambae i mekem ol bigbigfala samting blong sapraes. Bambae Kingdom i “kam” blong “flatem gud” ol enemi blong hem. (Mat. 6:10; Dan. 2:44) Be bifo long taem ya, sam narafala impoten samting oli mas hapen. ?Wanem ol samting ya? Plante profet tok blong Baebol oli ansa long kwestin ya. Long japta ya, bambae yumi tokbaot sam long ol profet tok ya, blong kasem save long ol samting we bambae oli hapen yet.\nSamting We i Hapen Jes Bifo We Trabol i ‘Spolem Olgeta’\n3. ?Wanem samting we yumi stap wet long hem naoia?\n3 Oli talemaot se i gat pis. Long leta we aposol Pol i raetem long ol Kristin long Tesalonaeka, hem i tokbaot samting we yumi stap wet long hem. (Ridim 1 Tesalonaeka 5:2, 3.) * Pol i tokbaot ‘Dei blong Jehova.’ Dei ya bambae i stat taem ‘Bigfala Babilon’ i lus. (Rev. 17:5) Be jes bifo we dei blong Jehova i stat, ol lida blong wol bambae oli talemaot se i gat “pis mo seftaem.” Maet oli talemaot wan taem nomo, no maet oli talem plante taem. ?Olsem wanem? ?Ol lida blong ol skul tu oli joen blong talemaot tok ya? Olgeta ya oli joen long ol samting blong wol ya, taswe maet olgeta tu oli joen blong talem se, “!I gat pis!” (Jer. 6:14, NW; 23:16, 17; Rev. 17:1, 2) Taem oli talemaot se i gat pis mo seftaem, hemia saen se dei blong Jehova bambae i faerap. Ol enemi blong Kingdom blong God “bambae oli no save ronwe nating.”\n4. Taem yumi kasem save long profet tok blong Pol long pis mo seftaem, ?hemia i givhan long yumi olsem wanem?\n4 Taem yumi kasem save long profet tok ya, ?hemia i givhan long yumi olsem wanem? Pol i talem se: “Naoia yufala i no moa stap long tudak, mo i no stret blong Dei ya bambae i kam kasem yufala olsem we man blong stil i mekem yufala i sek.” (1 Tes. 5:3, 4) Ol man oli no save se ol samting we i stap hapen long wol bambae oli finis olsem wanem. Be yumi, yumi save. Ale, ?profet tok ya blong pis mo seftaem bambae i kamtru olsem wanem? Yumi mas wet blong luk wanem samting stret bambae i kamaot long wol ya blong mekem profet tok ya i kamtru. Taswe, i gud “yumi wekap, we hed blong yumi i klia gud.”—1 Tes. 5:6; Sef. 3:8.\nBigfala Trabol i Stat\n5. ?“Bigfala trabol” bambae i stat olsem wanem?\n5 Oli agensem ol skul. Pol i talem se: “Taem ol man oli talem se, ‘!Pis mo seftaem!’ long taem ya nao, bambae trabol i kam blong spolem olgeta. Bambae trabol ya i kasem olgeta wantaem nomo.” Yu traem tingbaot: Taem laetning i laet strong, kwiktaem nomo, bigfala tanda i faerap. Long sem fasin, taem ol lida blong wol oli talem “!Pis mo seftaem!” ‘wantaem nomo trabol bambae i kam blong spolem olgeta.’ ?Trabol ya bambae i spolem hu? Fastaem, bambae i spolem ‘Bigfala Babilon,’ hemia olgeta giaman skul long wol we Baebol i talem se oli olsem “woman blong rod.” (Rev. 17:5, 6, 15) Trabol ya we i spolem ol giaman Kristin skul mo ol narafala giaman skul, hemia stat blong “bigfala trabol.” (Mat. 24:21; 2 Tes. 2:8) Plante man bambae oli sek nogud. ?From wanem? From we, kam kasem taem ya, woman blong rod ya i ting se hem i wan “kwin” we ‘i no save krae olsem wan widowoman.’ Be wantaem nomo, bambae hem i luksave se hem i rong. Kwiktaem nomo bambae hem i lus, olsem “long wan dei.”—Rev. 18:7, 8.\n6. ?Hu bambae i agensem ‘Bigfala Babilon’?\n6 ?Hu bambae i agensem ‘Bigfala Babilon’? Wan “anamol” we ‘i gat ten hon blong hem.’ Buk blong Revelesen i soemaot se anamol ya, hemia Yunaeted Neson. Ten hon blong hem, hemia ol politik paoa blong wol we oli sapotem ‘anamol ya we i red we i red.’ (Rev. 17:3, 5, 11, 12) ?Bambae anamol ya i agensem Bigfala Babilon olsem wanem? Ol neson we oli joen long Yunaeted Neson bambae oli tekemaot ol sas samting blong woman blong rod ya, bambae oli kakae ol mit blong bodi blong hem, nao “bambae oli bonem hem long faea blong spolem hem olgeta.”—Ridim Revelesen 17:16. *\n7. ?Ol tok blong Jisas long Matiu 24:21, 22, i kamtru olsem wanem fastaem? ?Mo bambae i kamtru olsem wanem long fiuja?\n7 Jehova i katem taem ya. King blong yumi Jisas, i talem wanem samting bambae i hapen afta, i se: “Hae God i . . . katem taem ya blong bambae i sevem ol man we hem i jusumaot olgeta finis.” (Ridim Matiu 24:21, 22.) Ol tok ya blong Jisas i kamtru fastaem long yia 66. Long taem ya, Jehova i “katem taem” blong trabol we ol ami blong Rom oli mekem, taem oli faet agensem Jerusalem. (Mak 13:20) Hemia i sevem laef blong ol Kristin long Jerusalem mo Judia. ?Olsem wanem long taem blong bigfala trabol we i stap kam? Bambae Jehova i yusum King blong yumi, blong i “katem taem ya” we Yunaeted Neson i agensem ol skul. Nao skul we i tru bambae i no lus wetem ol giaman skul. Bambae oli spolem gud ol giaman skul, be truwan bambae i stap. (Sam 96:5) ?Wanem bambae i hapen afta?\nOl Samting We i Hapen Jes Bifo Long Amagedon\n8, 9. ?Maet Jisas i stap tokbaot wanem narakaen samting? Taem ol man oli luk ol samting ya, ?bambae oli mekem wanem?\n8 Profet tok blong Jisas long ol las dei, i soemaot se i gat sam impoten samting we bambae oli hapen jes bifo long Amagedon. Trifala Gospel blong Matiu mo Mak mo Luk, i tokbaot tu samting we bambae i hapen.—Ridim Matiu 24:29-31; Mak 13:23-27; Luk 21:25-28.\n9 Ol narakaen samting long skae. Jisas i talem se: “San bambae i kam tudak, mo mun bambae i no moa saen. Ol sta bambae oli folfoldaon.” Ol man bambae oli no moa save lukluk ol lida blong skul olsem ol laet blong lidim olgeta. Be maet Jisas i wantem talem tu se ol narakaen samting bambae i kamaot long prapa skae. (Aes. 13:9-11; Joel 2:1, 30, 31) Taem ol man oli luk ol samting ya, ?bambae oli mekem wanem? Bambae oli “harem nogud, oli fraet,” from we oli no save ronwe long trabol ya. (Luk 21:25; Sef. 1:17) Yes, ol enemi blong Kingdom blong God, nating se oli “king” no oli “slef,” be bambae oli “save ded from fraet, mo from we oli stap harem nogud long ol samting we” i kasem olgeta. Bambae oli traem blong ronwe, be bambae oli no faenem wan ples blong haed, from we oli no save ronwe long King blong yumi we i kros we i kros.—Luk 21:26; 23:30; Rev. 6:15-17.\n10. ?Jisas bambae i mekem wanem? ?Ol man blong obei long Kingdom bambae oli mekem wanem? ?Ol man blong agensem Kingdom bambae oli mekem wanem?\n10 Jisas i seraot ol sipsip long ol nani. Nao ol enemi blong Kingdom blong God bambae oli luk samting we i mekem olgeta oli harem nogud moa. Jisas i talem se: “Bambae ol man oli save luk mi, mi Pikinini blong Man, mi kamaot long klaod, wetem olgeta paoa we mi mi gat, mo bigfala laet ya we bambae i saenaot raonabaot long mi.” (Mak 13:26) Samting ya we Jisas i mekem blong soemaot paoa blong hem, bambae i wan saen se hem i kam blong jajem ol man. Long sem profet tok ya blong ol las dei, Jisas i givim moa save long samting we bambae hem i mekem long taem ya. Hem i talem parabol blong ol sipsip mo ol nani. (Ridim Matiu 25:31-33, 46.) Ol man blong obei long Kingdom blong God, hemia “ol sipsip,” we bambae Jisas i putum olgeta long wan saed. Olgeta ya bambae oli ‘leftemap hed blong olgeta,’ from we oli save se ‘i no longtaem bambae hem i sevem olgeta.’ (Luk 21:28) Be olgeta we oli agensem Kingdom, “ol nani,” Jisas bambae i putum olgeta long wan saed. Olgeta ya bambae oli “krae,” from we oli save se bambae oli kasem “panis” blong ded.—Mat. 24:30; Rev. 1:7.\n11. ?Yumi mas tingbaot wanem samting, taem yumi stap tokbaot tu impoten samting we bambae oli hapen yet?\n11 Afta we Jisas i seraotem “olgeta man blong wol,” sam moa impoten samting oli mas hapen, bifo we faet blong Amagedon i faerap. (Matiu 25:32) Bambae yumi tokbaot tu impoten samting. Faswan, se King Gogo bambae i agensem ol man blong God. Mo sekenwan, se ol tabu man bambae oli go long heven. Yumi mas tingbaot se Baebol i no talem wetaem stret tufala samting ya bambae i hapen. Be i luk olsem se faswan bambae i no finis yet, ale narawan i stat.\n12. ?Setan bambae i mekem wanem blong faet agensem Kingdom?\n12 Setan i agensem ol man blong God fulwan. King Gogo blong kantri ya Magog bambae i agensem ol tabu man we oli stap yet long wol, wetem ol narafala sipsip. (Ridim Esikel 38:2, 11.) Long faet ya, Setan i stap agensem Kingdom we i rul finis. Stat long taem ya we oli sakemaot hem long heven, hem i stap agensem ol tabu man, be hemia laswan nao, bambae hem i no moa save mekem bakegen. (Rev. 12:7-9, 17) Taem ol tabu man oli wok had blong mekem Kristin kongregesen i stanap strong bakegen, Setan i traehad bigwan blong spolem pis mo glad we oli gat. Be hem i no win. (Mat. 13:30) Taswe, taem olgeta giaman skul oli lus, Setan bambae i luk se janis blong hem nao blong spolem ol man blong God, from we “oli stap gud nomo” olsem we i “no gat stonwol i goraon long olgeta blong blokem olgeta.” Nao bambae hem i pulum ol rabis man blong hem blong oli agensem fulwan ol man ya we oli obei long Kingdom.\n13. ?Jehova bambae i mekem wanem blong sevem ol man blong hem?\n13 Esikel i talem samting we bambae i hapen. Hem i tokbaot King Gogo se: “Yu aot long ples blong yu daon long not we long not olgeta, nao yu lidim wan bigfala kampani blong ol soldia we oli strong tumas, wetem ol soldia ya we oli kamaot long ol narafala kantri we olgeta evriwan oli ron long hos, yu kamtru long ples ya. Nao bambae yufala i kam faet agens long ol man ya blong mi, we yufala i plante we plante, olsem bigfala klaod blong ren we i kavremap olgeta ples.” (Esik. 38:15, 16) Bambae i luk olsem se i no gat wan samting i save stopem olgeta. ?Jehova bambae i mekem wanem? Hem i talem se: “Mi bambae mi kros we mi kros.” Ale, hem i singaot ol ami blong hem. (Esik. 38:18, 21; ridim Sekaraea 2:8.) Jehova bambae i tekem aksen blong sevem ol man blong hem long wol ya. Hemia nao faet blong Amagedon.\n14, 15. ?Wanem narafala samting bambae i hapen, samtaem afta we Setan i stat blong faet agensem ol man blong God?\n14 Bifo we yumi tokbaot olsem wanem Jehova bambae i sevem ol man blong hem long Amagedon, bambae yumi tokbaot wan narafala impoten samting we i mas hapen. Samting ya bambae i hapen samtaem afta we Setan i stat blong faet agensem ol man blong God, be bifo long Amagedon. Long haf 11, yumi tokbaot samting ya finis, hemia se ol tabu man we oli stap yet long wol bambae oli go long heven.\n15 Ol tabu man oli go long heven. Long Matiu mo Mak, yumi ridim tok blong Jisas se bambae hem i tekem ‘ol man we hem i jusumaot olgeta finis,’ hemia ol Kristin we tabu spirit i makemaot olgeta, oli kam wanples. Taem hem i talem ol tok ya, hem i stap tokbaot ol samting we bambae i hapen bifo we Amagedon i stat. (Yu luk haf 7.) Jisas i tokbaot taem ya we hem i stap rul olsem King, i se: “Bambae mi sanemaot ol enjel, blong oli go tekem ol man ya we mi mi jusumaot olgeta finis, oli kam wanples. Bambae ol enjel ya oli mas go long evri ples long wol, mo long olgeta ples long heven, blong tekem olgeta oli kam.” (Mak 13:27; Mat. 24:31) ?Jisas i stap tokbaot wanem? Hem i no stap tokbaot taem ya we Jehova i putum las mak long ol tabu man we oli stap long wol, nogat. Hemia bambae i hapen jes bifo we bigfala trabol i stat. (Rev. 7:1-3) Be Jisas i stap tokbaot wan samting we bambae i hapen afta we bigfala trabol i stat. Taswe, i luk olsem se samtaem afta we Setan i stat blong faet agensem ol man blong God, ol tabu man we oli stap yet long wol bambae oli go long heven.\n16. Ol tabu man we oli go long heven, ?bambae oli joen olsem wanem long faet blong Amagedon?\n16 Taswe, ol tabu man ya bambae oli stap long heven bifo we faet blong Amagedon i stat. ?From wanem samting ya i impoten? From we bambae oli kasem paoa blong joen wetem Jisas, blong smasem ol enemi blong Kingdom blong God long ‘wokingstik we oli wokem long aean.’ (Rev. 2:26, 27) Ol 144,000 ya wetem ol strong enjel bambae oli folem King Jisas, taem hem i go blong faet agensem “bigfala kampani blong ol soldia” we oli stap rere blong spolem ol man blong Jehova. (Esik. 38:15) !Taem faet ya i stat, hemia nao Amagedon!—Rev. 16:16.\nLashaf Blong Bigfala Trabol\n!Faet blong Amagedon i stat!\n17. Long Amagedon, ?wanem bambae i hapen long olgeta we oli gat fasin olsem “nani”?\n17 Hem i kilim ol enemi i ded. Faet blong Amagedon bambae i lashaf blong bigfala trabol. Long taem ya, Jisas bambae i mekem wan moa wok bakegen. Hem i jajem “olgeta man blong wol” finis, nao bambae hem i spolem ol man we hem i jajem olgeta se oli “nani.” (Mat. 25:32, 33) Bambae hem i yusum “naef blong faet we i sap gud” blong “kilim ol man blong evri kantri.” Olgeta we oli gat fasin olsem nani, nating se oli “king” no oli “slef,” bambae ‘oli kasem panis we i no save finis,’ hemia ded blong olwe.—Rev. 19:15, 18; Mat. 25:46.\n18. (1) ?Ol trabol we i kasem “ol sipsip” bambae i jenis olsem wanem? (2) ?Jisas bambae i mekem wanem blong win bakegen?\n18 ?Olsem wanem long olgeta we oli gat fasin olsem “sipsip”? Yumi tokbaot finis we bigfala ami blong Setan, klosap i purumbut long “bigfala kampani” blong “ol sipsip” ya, taem i luk se i no gat wan samting i blokem olgeta. Be naoia ol samting i jenis. “Ol sipsip” ya oli winim trabol we ol enemi oli mekem long olgeta, mo oli pastru long bigfala trabol. (Rev. 7:9, 14) Afta we Jisas i spolem ol man we oli enemi blong Kingdom, bambae hem i sakem Setan mo ol enjel blong hem oli go long bigfala hol ya we i godaon olgeta. Bambae oli stap 1,000 yia long ples ya, we oli no save mekem wan samting nating, i olsem we oli ded finis.—Ridim Revelesen 6:2; 20:1-3.\nYumi Mas Rere\n19, 20. ?Yumi lanem wanem long ol tok blong Aesea 26:20 mo Aesea 30:21?\n19 ?Bambae yumi rere olsem wanem from ol bigbigfala samting ya blong sapraes? Plante yia bifo, Wajtaoa i talem se: “Sipos yumi obei, bambae yumi stap laef.” ?From wanem i impoten blong obei? Yu traem tingbaot woning we Jehova i givim long ol man Isrel we oli stap kalabus long Babilon bifo. Hem i talem se ol enemi bambae oli kam spolem Babilon. ?Be ol man blong hem oli mas mekem wanem blong oli rere? Jehova i talem se: “Yufala i go insaed long ol haos blong yufala, mo taem yufala i stap insaed, yufala i satem doa. Yufala i go haed blong smoltaem, gogo kros blong Hae God bambae i godaon bakegen.” (Aes. 26:20) ?Yu luk ol tok ya we oli soemaot aksen? Olsem: “go insaed,” “satem doa,” “haed.” Ol tok ya oli talem samting we man i mas mekem. Ol man Isrel we oli obei long ol tok ya oli stap insaed long haos blong olgeta nomo, oli no go long rod we ol enemi oli save kasem olgeta. Blong stap laef, oli mas obei long tok ya blong Jehova. *\n20 ?Ale, yumi lanem wanem? Olsem ol man blong God bifo, sipos yumi wantem stap laef long taem blong bigfala trabol, yumi mas obei long ol tok blong Jehova. (Aes. 30:21) Ol tok ya, kongregesen nao i stap talemaot long yumi. Taswe, yumi mas lanem blong obei wetem fulhat blong yumi, long ol tok we yumi kasem blong lidim yumi. (1 Jon 5:3) Sipos yumi obei naoia, bambae yumi rere blong obei long fiuja. Nao Papa blong yumi, Jehova, mo King blong yumi, Jisas, bambae tufala i lukaot gud long yumi. (Sef. 2:3) Bambae yumi luk wetem prapa ae blong yumi, olsem wanem Kingdom blong God i finisim gud ol enemi blong hem. !Hemia samting we bambae yumi neva fogetem!\n^ par. 3 1 Tesalonaeka 5:2, 3, NW: “Yufala i save finis se dei blong Jehova bambae i kam stret olsem man blong stil i kam long naet. Taem ol man oli talem se, ‘!Pis mo seftaem!’ long taem ya nao, bambae trabol i kam blong spolem olgeta. Bambae trabol ya i kasem olgeta wantaem nomo, olsem we woman i harem we bak blong hem i soa blong i bonem pikinini. Mo olgeta bambae oli no save ronwe nating.”\n^ par. 6 I luk olsem se taem ‘Bigfala Babilon’ i lus, bambae ol skul oli lus be i no olgeta man long ol skul ya we bambae oli ded. Bighaf blong ol man we oli blong ol skul ya bambae oli laef yet, be bambae oli no moa wantem soemaot se oli man blong skul, olsem Sekaraea 13:4-6 i talem.\n^ par. 19 Blong save moa, yu luk buk ya Isaiah’s Prophecy—Light for All Mankind I (Franis mo Inglis), pej 282 mo 283.\n?Buk ya i tokbaot wanem wok blong Kingdom we i mekem bilif blong yu i strong?\n?Wanem sam samting we bambae oli kamtru long fiuja?\n?King blong yumi bambae i mekem wanem, blong lukaot gud long yumi long Amagedon mo bifo long faet ya?\n?Yumi save rere olsem wanem from ol samting we bambae oli kam?\nOL SAMTING WE BAMBAE I HAPEN I NO LONGTAEM\nI gat sam impoten samting i mas hapen bifo we Kingdom i kam blong finisim ol enemi blong hem. Tok blong God i talem ol samting we bambae i hapen i no longtaem\n(Yu luk haf 2)\nSTAT BLONG WAN TAEM WE YUMI NO SAVE LONGFALA BLONG HEM\nJes Bifo We Bigfala Trabol i Stat\nOl lida blong wol oli talemaot se i gat pis mo seftaem\n(1 Tes. 5:2, 3, NW)\n(Yu luk haf 3 mo 4)\nGod i putum las mak long ol tabu Kristin\n(Yu luk haf 15)\nOli agensem ol skul\n(Yu luk haf 5 mo 6)\nGod i katem taem ya\n(Yu luk haf 7)\nOl Samting We Oli Hapen Jes Bifo Amagedon\nOl narakaen samting oli kamaot long skae\n(Yu luk haf 9)\nJisas i seraot ol sipsip long ol nani\n(Yu luk haf 10)\nKing Gogo blong kantri ya Magog i agensem ol man blong God\n(Esik. 38:2, 11, 15)\n(Yu luk haf 12-14)\nOl tabu man we oli stap yet long wol oli go long heven\nJehova i sanem King blong hem blong i faet from ol man blong hem\n(Yu luk haf 13, 16-18)\n(Yu luk haf 16 mo 17)\nYumi Stap Long Levelples We Jehova i Protektem Yumi Long Hem\n?Levelples ya we Jehova i protektem yumi long hem, i wanem? ?Ol man blong Jehova oli save ronwe i go long levelples ya olsem wanem?\n?Hu ya Gog blong Magog we buk blong Esikel i tokbaot?\n?Hu Ya Ol Nambawan Lida?\n?Olsem wanem Hesekia, Aesea, Maeka, mo ol haeman long Jerusalem oli soemaot se oli ol gudfala lida? ?Hu i olsem ol nambawan lida?\nSerem Serem Kingdom i Finisim Gud Ol Enemi Blong Hem


Ol Wok 21:1-40\nBigfala rao i kamaot insaed long haos tempol; Oli holem Pol (27-36)\n21 I no isi blong lego olgeta, be mifala i aot mo mifala i klaem long sip, nao mifala i ron i go stret long Kos, mo long nekis dei, mifala i kam kasem Roj. Nao mifala i aot, mifala i kam long Patara. 2 Long ples ya, mifala i faenem wan sip we i rere blong go long Fonisia, ale mifala i jam long hem, mifala i aot bakegen. 3 Mifala i save luk aelan ya Saepras, be mifala i pas long lef saed blong hem, mifala i ron blong go long Siria, nao sip ya i goso long Taea blong putum kago. 4 Nao mifala i go lukaot ol disaepol mo mifala i faenem olgeta, ale mifala i stap seven dei long ples ya. Nao tabu spirit i toktok long olgeta ya, ale oli talem plante taem long Pol se hem i no mas go long Jerusalem. 5 Be taem blong mifala long ples ya i finis, nao mifala i aot, mifala i go. Be ol man wetem ol woman mo ol pikinini, oli wokbaot wetem mifala i go afsaed long taon go kasem daon long solwota. Ale mifala i nildaon mifala i prea, 6 mo mifala evriwan i talem tata. Ale mifala i go long sip ya bakegen, mo olgeta oli gohom. 7 Nao sip i aot long Taea, i ron i kam long Toleme. Nao mifala i goso, mifala i go talem halo long ol brata, mo mifala i stap wan dei wetem olgeta. 8 Long nekis dei mifala i aot, mifala i kam long Sisaria, nao mifala i go long haos blong ivanjelis ya Filip. Hem i wan long ol seven man ya we oli bin jusumaot hem. Ale mifala i stap wetem hem. 9 Man ya i gat fo gel blong hem we oli no mared yet,* mo oli stap talemaot ol profet tok. 10 Mifala i stap sam dei long ples ya, nao wan profet i aot long Judia i kam, nem blong hem Agabus. 11 Hem i kam luk mifala, nao i tekem strap blong Pol, i fasem ol han mo leg blong hem long strap ya, nao i talem se: “Tabu spirit i talem se, ‘Man we strap ya i blong hem, bambae ol man Jiu long Jerusalem oli fasem hem long fasin ya nao. Mo bambae oli putum hem long han blong ol man blong ol neson.’” 12 Taem mifala i harem tok ya, mifala wetem ol man blong ples ya, mifala i stap talem strong long hem blong hem i no go long Jerusalem. 13 Be Pol i talem se: “?From wanem yufala i stap krae olsem, mo yufala i stap spolem tingting blong mi olsem? Mi mi rere finis blong oli fasem mi olsem. Be i no hemia nomo. Mi mi rere blong ded long Jerusalem from nem blong Masta Jisas.” 14 Taem mifala i luk we mifala i no save blokem hem, mifala i lego,* nao mifala i talem se: “I gud samting we Jehova* i wantem, i kamtru.” 15 Afta long ol dei ya, mifala i mekemrere olting blong mifala, mo mifala i wokbaot i go long Jerusalem. 16 Sam disaepol blong Sisaria tu oli kam wetem mifala, nao oli tekem mifala i go long haos blong Nason, blong bambae mifala i stap long haos blong hem. Hem i wan man Saepras mo hem i wan disaepol longtaem finis. 17 Taem mifala i kamtru long Jerusalem, ol brata oli glad tumas blong luk mifala. 18 Long nekis dei, mifala wetem Pol i go luk Jemes, mo long taem ya evri elda oli stap. 19 Ale hem i talem halo long olgeta, mo hem i talemaot evri samting we God i stap mekem long ol neson, tru long wok blong prij we hem i mekem. 20 Taem oli harem ol samting ya, oli leftemap nem blong God, mo oli talem long hem se: “Brata, yu luk. I gat plante taosen man Jiu we oli kam man blong bilif, mo olgeta evriwan oli strong blong folem Loa. 21 Be olgeta oli harem wan toktok we i stap goraon se yu yu stap tijim ol man Jiu we oli stap long ol narafala neson, blong oli lego Loa blong Moses, yu stap talem long olgeta blong oli no moa mekem sakomsaes long ol pikinini blong olgeta, mo blong oli no moa folem ol kastom blong yumi. 22 ?Naoia bambae yumi mekem olsem wanem? Bambae oli harem we yu yu kamtru finis. 23 Taswe, yu mas mekem samting we bambae mifala i talem: I gat fo man long ples ya we oli bin mekem wan strong promes. 24 Yu tekem ol man ya i go, mo yufala evriwan i mekem ol samting we i blong mekem yufala i klin folem Loa. Mo i gud yu pem ol samting blong olgeta ya, nao bambae oli save sevemaot hea blong olgeta. Long fasin ya, bambae olgeta man oli save we ol tok ya we ol man oli stap talem i no tru, be yu yu stap mekem samting we i stret, mo yu stap holem Loa yet. 25 Be long saed blong ol man blong ol narafala neson we oli bilif, mifala i sanem wan leta i go finis long olgeta, blong talemaot desisen blong mifala se oli mas stap longwe long ol sakrefaes we oli givim i go long ol aedol, mo oli no mas kakae blad mo ol anamol we oli jokem* nek blong olgeta, mo oli mas stap longwe long enikaen doti fasin blong seks.”* 26 Nao long nekis dei, Pol i tekem ol man ya nao olgeta evriwan oli mekem ol samting blong oli klin folem Loa. Nao hem i go insaed long haos tempol blong talemaot wanem dei stret bambae olgeta oli kam klin folem Loa, nao pris i save mekem sakrefaes blong olgeta wanwan long dei ya. 27 Taem ol seven dei ya klosap oli finis, ol man Jiu we oli blong provins ya Esia, oli luk hem insaed long haos tempol, nao oli mekem olgeta man oli girap agensem hem, mo oli holem hem, 28 oli stap singaot bigwan, se: “!Ei ol man Isrel! !Yufala i kam givhan! Hemia nao man ya we i stap tijim olgeta man long evri ples, long ol samting we oli agensem ol man blong yumi, mo Loa blong yumi, mo agensem ples ya tu. Mo tu, hem i tekem ol man Gris oli go insaed long haos tempol, oli mekem tabu ples ya i doti.” 29 Olgeta oli tok olsem from we oli bin luk Pol wetem man Efesas ya Trofimas long taon. Nao oli ting se hem i tekem hem i kam insaed long haos tempol. 30 Nao olgeta man long taon ya oli singsingaot mo oli resis i kam, oli holem Pol, oli pulum hem i go afsaed long haos tempol, nao wantaem nomo, ol doa blong haos ya oli sat. 31 Taem oli stap traem blong kilim hem i ded, komanda blong ol soldia i harem nius se olgeta man long Jerusalem oli stap mekem bigfala trabol. 32 Nao wantaem nomo, komanda ya i tekem sam kapten wetem ol soldia, nao oli resis i kamdaon long ol man ya. Taem ol man oli luk komanda ya wetem ol soldia, oli no moa kilim Pol. 33 Nao komanda ya i kam klosap, i tekem hem i go, mo i givim oda blong oli fasem hem long tu jen. Nao hem i askem long olgeta se man ya i hu mo hem i bin mekem wanem. 34 Be ol hip man ya oli stap singaot bigwan, sam oli stap talem narafala tok mo ol narafala oli stap talem narafala tok. From samting ya, komanda ya i no save stret wanem samting i hapen. Ale, hem i givim oda blong oli tekem hem i go long barik blong ol soldia. 35 Be taem Pol i kasem ol step blong barik ya, ol soldia ya oli leftemap hem, oli karem hem i go from we ol hip man ya oli kros tumas nao oli wantem kilim hem, 36 ol man ya oli folem olgeta, oli stap singaot bigwan se: “!Kilim hem i ded!” 37 Taem klosap oli tekem Pol i go insaed long barik blong ol soldia, hem i askem long komanda ya se: “?Mi save toktok long yu smol?” Komanda ya i sapraes nao i askem se: “?Yu yu save lanwis Grik? 38 ?Yu yu no man Ijip ya we i bin pulum ol man oli agensem gavman, mo i lidim fo taosen man we oli stap kilim man long naef, oli go long draeples?” 39 Be Pol i talem se: “Mi mi wan man Jiu mo mi mi sitisen blong bigfala taon ya Tasas long Silisia. Plis yu letem mi, blong mi toktok long ol man ya.” 40 Nao komanda ya i agri, ale Pol i stanap long step ya, i leftemap han blong hem blong kwaetem ol man. Mo taem oli stap kwaet, hem i toktok long olgeta long lanwis Hibru, i se:\n^ PT: “oli no slip wetem man yet.”\n^ NT: “anamol we oli kilim be oli no mekem blad blong hem i ronaot.”


Ol Baebol Stori: Ol Bigbigfala Man Long Wol - Ofisal Web Saet Blong ol Witnes Blong Jehova\n?SIPOS wan man i stap wokbaot i kam, mo man ya i longfala we hed blong hem i tajem ruf blong haos, bambae yu tingting olsem wanem? !Man ya i wan bigbigfala man! Long taem bifo, i gat sam bigbigfala man long wol ya. Baebol i talem se ol papa blong olgeta oli enjel. ?Be olsem wanem samting ya i save hapen?\nTingbaot we, nogud enjel ya Setan i stap hadwok blong mekem plante trabol. Hem i stap traem blong pulum ol enjel blong God tu oli kam nogud. Sloslou, sam enjel oli lesin long Setan. Oli no moa mekem wok ya we God i givim long olgeta long heven. Oli kamdaon long wol, mo oli jenisim bodi blong olgeta i kam olsem bodi blong ol man. ?Yu yu save from wanem oli mekem samting ya?\nBaebol i talem se hemia from we ol pikinini ya blong God oli luk ol naesfala woman long wol ya mo oli wantem stap wetem olgeta. Taswe oli kamdaon long wol mo oli maredem ol woman ya. Baebol i talem se samting ya i nogud, from we God i wokem ol enjel blong oli laef long heven, i no long wol ya.\nTaem ol enjel ya mo ol woman blong olgeta oli gat pikinini, ol pikinini ya oli narakaen. Taem oli smol, oli no defren tumas. Be biaen, oli gru gogo oli kam bigwan tumas, mo oli strong we oli strong. Yes oli kam ol bigbigfala man we oli dabolbun.\nOl bigbigfala man ya oli nogud tumas. Mo from we oli big mo oli strong tumas, oli stap kilim ol man. Oli traem fosem evriwan blong oli kam nogud olsem olgeta ya.\nInok i ded finis, be i gat wan narafala gudfala man long wol ya. Nem blong hem, Noa. Oltaem, hem i mekem samting we God i wantem hem blong mekem.\nWan dei, God i talem long Noa se bambae hem i spolem ol nogud man. Be bambae God i sevem Noa mo famle blong hem wetem plante anamol. Bambae yumi luk olsem wanem God i mekem samting ya.\nJenesis 6:1-8; Jud 6.\n?Wanem i hapen taem sam enjel blong God oli lesin long Setan?\n?From wanem sam enjel oli lego wok blong olgeta long heven blong kamdaon long wol?\n?From wanem i no stret we ol enjel ya oli kamdaon long wol long bodi blong man?\n?Ol pikinini blong ol enjel ya oli olsem wanem?\n?Pija ya i soem se ol pikinini blong ol enjel ya oli mekem wanem fasin taem oli kam bigwan?\n?Afta Inok, hu ya gudfala man ya we i laef long wol? ?From wanem God i laekem man ya?\nRidim Jenesis 6:1-8.\n?Olsem wanem Jenesis 6:6 i soem se fasin blong yumi i save mekem Jeova i haremgud no i harem nogud? (Sam 78:40, 41; Prov. 27:11)\nRidim Jud 6.\n?Stori blong ol enjel long taem blong Noa we oli “no glad blong holem hae nem we God i givim long olgeta,” i givim wanem woning long yumi tede? (1 Kor. 3:5-9; 2 Pita 2:4, 9, 10)


SESFA i aknolejem olgeta sponsa blong NSL kampen | Sports | dailypost.vu\nPresiden blong Saot Efate Shefa Futbol Asosiesen (SESFA) mo semtaem Presiden blo Fenua Temanu Baku FC (FTBFC) hemi stap talem bigfala tankiu i go lo eksekutif blong FTBFC, Ifira Trustee mo Ifira komuniti mo olketa komuniti lidas lo sapot mo sponsasip we klab hemi risivim lo kampen blong hem insaed lo Nasonal Supa Lik we bambae hemi finis tedei.\nMr Michel Kalworai hemi talem tankiu tu lo Shefa provinsel kavman mo ol representatif blong hem blo save letem FTBFC mo semtaem SESFA blo save tekpat blo representem Shefa lo NSL jampionsip ya.\nMr Kalworai hemi sendem tankiu tu i go lo olgeta hosts blo SESFA gems truaot lo yia mo i luk fowod lo gudfala patnasip ya bakeken long olgeta gems wei i stap kam.\nHemi konfemem tu se SESFA bambae hemi stap redi tu blong kik off lo olgeta nok aot maj blo hem blo pripea from 2019-2020 jampionsip we i stap kam antap.\nMr Kalworai i stap apil tu i go lo VFF blo setemap sam inisietif blong save includum ol namba tri mo namba fo standing lo NSL jampionsip blo oli savei tekpat long hem, weta hemi locali o lo rejinol level.\nSESFA hemi stab konkrajuletem tu VFF Presiden, Lambert Maltock, we hemi stap olsem Presiden blo OFC mo semtaem Vice Presiden blo FIFA.\nKalworai hemi bilif se wetem impoten posisen ya, VFF shud krietem mo kapitalisem lo ogeta programs blong hem blong impruvum futbol lo Vanuatu.\nHemi talem tankiu tu lo disentrolaesesen program blong kavman wei i lukim futbol indastri hemi stap rij aot tu igo lo olgeta eria kansel blo Shefa we i lukim FTBFC hemi kam blo rijim NSL finol blo provinsel level.\nHemi talem se wetem spirit blong spotmansip we SESFA i gat, hemi bilif se bae SESFA i save rijim tu NSL bakeken lo ol yia wei i stap kam.\nSESFA Presiden hemi konfem se afta lo Wednesdei lo wik ya, bambae SESFA hemi sitaon lo wan miting bifo oli save letem pablik lo wataem olketa nokaot gem bambae i stat mo wataem bambae jampionsip tu i save stat.\nMr Kalworai hemi stab apil tu i go lo ol bisnis haos, komuniti lida mo wan wan man mo woman blo save givhan lo sponsasip blong save sapotem SESFA lik lo olgeta programs blong hem. Eni man o woman we hemi wish blong sapot hemi savei kontaktem SESFA Program kodineta long mobael namba 7759914- o long email adres ia michaeljoseph770@gmail.com or long mobael namba wetem email ia: 7349818/ michelkalworai16@gmail.com.


Oli Glad Nomo Blong Mekem Wok Long Nowei | Stadi\nLANWIS Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Japanese Kannada Kazakh Kikongo Kikuyu Kimbundu Kinyarwanda Kirghiz Korean Kwangali Kwanyama Latvian Lingala Lithuanian Luo Macedonian Malagasy Malay Maltese Marathi Maya Mongolian Myanmar Ndebele Ndonga Nepali Ngabere Niuean Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Solomon Islands Pidgin Spanish Sranantongo Swahili Swati Swedish Tagalog Tahitian Tatar Telugu Tetun Dili Thai Tigrinya Tiv Tongan Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zapotec (Isthmus) Zulu\nROALD mo woman blong hem, Elsebeth, tufala i gat klosap 50 yia. Tufala i gat wan gudfala laef long Bergen, we hem i namba tu bigfala taon blong kantri ya Nowei. Tufala i gat tu pikinini, Isabel mo Fabian. Fofala ya i stap mekem gudfala wok long kongregesen. Roald i wan elda, mo Elsebeth i wan paenia, mo Isabel wetem Fabian tufala i pablisa.\nBe long Septemba 2009, Roald mo famle blong hem oli mekem plan blong go stap wan wik long wan ples we i nidim man blong prij. Roald mo Elsebeth, wetem Fabian, we long taem ya i gat 18 yia, trifala i go long provins blong Finnmark, long not blong Nowei. Ples ya hem i stap antap long Arctic Circle, mo i ples we i kolkol tumas. Long provins ya, oli joen wetem sam narafala brata mo sista blong prij long wan vilej we nem blong hem Kjøllefjord. Roald i glad tumas blong kam prij long ples ya. Be taem ol dei oli stap pas, hem i harem olsem se wan wik i no naf. ?Wanem i hapen?\nWAN KWESTIN WE I MEKEM HEM I SEK\nRoald i stori se: “Brata Mario, we i paenia long provins blong Finnmark, i askem long mi sipos mifala i glad blong muf i go stap long taon ya Lakselv. Long taon ya, i gat wan kongregesen blong 23 pablisa.” Taem Mario i askem samting ya, Roald i sek. Hem i talem se: “Mi mo Elsebeth, mitufala i bin tokbaot finis se maet wan dei bambae mitufala i muf i go stap long wan narafala ples blong givhan long ol brata long wok blong prij. Be mitufala i tingting se, bambae mitufala i mekem samting ya nomo taem tufala pikinini i bigwan mo tufala i aot long haos.” Roald i prij smoltaem nomo long eria ya, be hem i luksave se ol man oli wantem tumas blong save Jehova. Oli nidim we man i givhan long olgeta naoia. Hem i tingtingbak long taem ya i se: “Kwestin blong Mario i mekem tingting blong mi i wok tumas. Mi tingting gogo, mi no save slip long naet.” Mario i tekem Roald mo famle blong hem oli go long Lakselv. Oli aot long Kjøllefjord, oli ron 240 kilometa long trak i go saot, kasem Lakselv. Mario i wantem we Roald mo famle blong hem oli mas luk smol kongregesen we i stap long taon ya.\nTaem oli kasem Lakselv, wan brata we nem blong hem Andreas, i tekem olgeta oli goraon blong lukluk ples mo Haos Kingdom. I gat tu elda long ples ya, mo Andreas i wan long tufala. Ol brata mo sista oli welkamem gud famle ya, mo oli talem se oli wantem tumas we famle ya i muf i kam stap long ples ya blong givhan long wok blong Kingdom. !Andreas i smael mo i talem se, hem i faenem wan wok finis blong Roald mo Fabian! ?Famle ya bambae i mekem wanem?\n?BAMBAE OLI MEKEM WANEM DESISEN?\nTaem Fabian i luk ples ya, hem i tingting se: “Mi no wantem nating blong kam stap long ples ya.” Hem i harem nogud from we hem i mas lego ol gudfala fren blong hem long Bergen, mo hem i tingting se i had long hem blong kam stap long wan smol taon olsem. Mo tu, hem i tingbaot se hem i no finis skul yet. Hem i stap skul blong kam wan man blong fiksimap lektrik. Isabel (we long taem ya i gat 21 yia) hem i gat defren tingting. Taem oli askem long hem sipos hem i glad blong muf i go stap long ples ya, hem i talem se: “!Hemia nao samting we mi mi wantem mekem longtaem finis!” Be biaen hem i talem se: “Taem mi tingting plante long samting ya, mi stap tingbaot se, ‘?I gud mi go no mi stap? ?Olsem wanem long ol fren blong mi? Maet bambae mi sore long olgeta. Maet i moagud mi stap nomo long kongregesen blong mi, i bitim we mi go long wan ples we i had, mo we mi no save wanem samting bambae i hapen.’” ?Olsem wanem long Elsebeth? Hem i talem se: “Mi harem olsem se Jehova nao i stap askem long mifala blong mekem wok ya. Be long semtaem, mi stap tingbaot haos blong mifala we mifala i jes mekem i kam niu bakegen. Mifala i stap long haos ya 25 yia finis, mo mi tingbaot olgeta samting we mifala i pem.”\nElsebeth mo Isabel\nRoald mo famle blong hem, oli prij wan wik long ples ya finis, nao oli gobak long Bergen. Be oli stap tingbaot yet ol brata mo sista long Lakselv, nating se oli stap 2,100 kilometa longwe. Elsebeth i talem se: “Mi prea plante long Jehova, mo mi toktok oltaem wetem ol fren we mifala i mitim olgeta long Lakslev. Mifala i sanem ol foto long mifala mo mifala i tokbaot ol stori blong prij.” Roald i talem se: “I had long mi blong muf i go stap long narafala ples. Mi nidim taem blong tingbaot samting ya. Mo tu, mi mas tingting gud se sipos mifala i muf, ?bambae mi lukaot long ol nid blong famle olsem wanem? ?Bambae mifala i mekem olsem wanem blong kasem mane we mifala i nidim blong laef? Mi prea plante long Jehova mo mi storian wetem famle blong mi mo ol narafala brata we oli bigman long trutok.” Fabian i tingtingbak long taem ya i se: “Mi tingting plante long samting ya gogo, mi luksave se mi no gat wan gudfala risen nating blong talem se mi no save go. Mi prea plante long Jehova, ale sloslo tingting blong mi i kam strong moa se mi wantem go.” ?Olsem wanem long Isabel? Hem i wantem rere bifo we hem i go, taswe hem i stat paenia long Bergen. Hem i paenia sikis manis, mo i stadi plante long Baebol, ale hem i harem se hem i rere nao blong muf i go long narafala ples.\nOLI MEKEM PLAN BLONG GO\nAfta we Roald mo famle blong hem oli tingting long ol samting ya finis, oli mekem plan blong go. Roald i gat wan wok we hem i laekem, mo pei blong hem i gud. Be hem i askem long bos blong hem blong i spel long wok blong wan yia. Bos blong hem i no wantem we hem i aot longtaem olsem. Ale tufala i agri se bambae Roald i wok tu wik, i spel sikis manis, ale i wok tu wik bakegen, mo i spel sikis manis bakegen. Roald i talem se: “Pei blong mi i godaon bigwan, be i naf yet blong mifala i pem ol samting we mifala i nidim.”\nElsebeth i stori se: “Man blong mi i talem se mifala i mas traem faenem wan haos long Lakselv, olsem nao bambae mifala i letem man i rentem haos blong mifala long Bergen. Ol samting ya oli tekem taem mo oli no isi blong mekem, be mifala i winim. Afta we smol taem i pas, tufala pikinini i faenem smol wok, mo tufala i givhan long mitufala blong pem ol kakae mo transpot.”\nIsabel i talem se: “Taon ya i smol tumas, taswe i no isi long mi blong faenem wan wok we i save givhan long mi blong mekem wok blong paenia. Samtaem mi harem olsem se bambae mi neva faenem wan wok.” Isabel i glad nomo blong mekem enikaen wok we hem i faenem. Long wan yia nomo hem i wok long naen defren wok. Be samting ya i givhan long hem blong pem ol samting we hem i nidim. ?Olsem wanem long Fabian? Hem i talem se: “Blong finisim skul blong mi, mi mas faenem wan kampani we i glad blong trenem mi long wok blong fiksimap lektrik. Mi glad we mi gat janis blong mekem samting ya long Lakselv. Biaen, mi pasem eksam blong mi mo mi faenem wan haftaem wok.”\nSAM NARAFALA WE OLI LUKAOT ROD BLONG PRIJ MOA\nMarelius mo Kesia i stap prij long wan woman Sami long Nowei\nMarelius mo woman blong hem, Kesia, tufala tu i wantem go long wan ples we i nidim moa man blong prij. Marelius, we naoia i gat 29 yia, i talem se: “Ol tok long ol asembli wetem stori blong olgeta we oli paenia, oli pulum mi blong mi wantem mekem moa wok.” Be woman blong hem, Kesia, we naoia i gat 26 yia, hem i harem se i had blong lego ol famle blong hem. Hem i talem se: “Mi laekem famle blong mi tumas, mo mi harem nogud blong stap longwe long olgeta.” Mo tu, Marelius i stap wok fultaem blong pembak lon we oli bin mekem blong pem haos blong olgeta. Hem i talem se: “Mitufala i prea plante. Mitufala i askem long Jehova blong i givhan long mitufala blong mitufala i naf blong jenisim tingting blong mitufala. Ale Jehova i givhan, mo mitufala i harem se mitufala i naf blong muf i go stap long narafala ples.” Tufala i stadi plante long Baebol, samting ya i givhan long tufala. Biaen, tufala i salem haos blong tufala, mo tufala i lego ol wok blong tufala. Nao long Ogis 2011, tufala i muf i go stap long Alta, wan taon long not blong Nowei. Taem tufala i kasem ples ya, tufala i faenem smol wok we bambae i givhan long tufala blong mekem wok blong paenia. Marelius i lukaot long mane blong wan kampani, mo Kesia i wok long wan stoa.\nKnut mo Lisbeth, tufala i bitim 30 yia finis. Tufala i ridim plante stori long Yearbook we i tokbaot ol brata mo sista we oli go stap long ol ples we i nidim moa man blong talemaot Kingdom. Lisbeth i talem se: “Ol stori ya oli mekem we mi tu mi wantem go wok long wan narafala kantri. Be mi fraet lelebet from we mi no gat wan spesel save, mo mi ting se mi no naf blong mekem samting ya.” Nating se i olsem, tufala i traem tingbaot sam rod blong mekem tingting ya blong tufala i kamtru. Knut i talem se: “Mitufala i salem smol haos blong mitufala, ale mitufala i go stap wetem mama blong mi. Samting ya i givhan long mitufala blong sevem mane. Biaen, mitufala i muf i go long Bergen, blong stap wetem mama blong Lisbeth. Long ples ya, mitufala i joen long wan Inglis kongregesen. Mitufala i stap wan yia wetem kongregesen ya. Samting ya i givhan long mitufala blong luk olsem wanem mitufala i save stap long wan kongregesen we oli toktok narafala lanwis.” Smoltaem biaen, Knut mo Lisbeth tufala i harem se tufala i rere nao blong muf i go stap long wan narafala kantri. Mo tufala i muf i go long wan ples we i longwe long Nowei. Tufala i go stap long Uganda long Afrika. Evri yia, tufala i stap kambak long Nowei blong wok tu manis, ale tufala i gobak. Long rod ya, taem tufala i gobak long Uganda, tufala i gat mane we tufala i nidim blong prij evri dei.\n‘YU TRAEM TRASTEM JEHOVA, BAMBAE YU LUK SE HEM I GUD’\n“Famle blong mifala i joen gud moa.”—Roald\nOl brata mo ol sista ya we oli glad blong go wok long narafala ples, ?oli kasem wanem gudfala samting? Roald i talem se: ‘Taem mi mo famle blong mi, mifala i kam long smol taon ya, mifala i luk se mifala i mekem plante samting wanples i bitim taem we mifala i bin stap long Bergen. Famle blong mifala i joen gud moa. Mo mitufala i glad tumas blong luk we ol pikinini blong mitufala oli fren gud moa wetem Jehova. Mo tu, mifala i luksave se tingting we mifala i gat long mane mo ol samting blong bodi, i jenis. Mifala i no moa tingting tumas long ol samting ya. Oli no moa impoten tumas olsem fastaem.’\nTaem oli stap long kongregesen blong Lakselv, oli go prij long wan vilej we nem blong hem Karasjok. Ol man long vilej ya oli kolem olgeta ol Sami. Ol man ya oli kamaot long not blong ol kantri ya Nowei, Swiden, Finlan, mo Rasia, mo oli toktok prapa lanwis blong olgeta. From we Elsebeth i wantem prij long ol man ya, hem i tekem wan kos blong lanem lanwis blong olgeta. Naoia Elsebeth i save toktok lanwis ya smol. ?Wanem tingting blong hem long wok blong prij long ples ya? Hem i glad tumas long wok ya, i se: “Mi gat sikis Baebol stadi. !Mi glad we mi glad tumas blong stap long ples ya!”\nNaoia, Fabian i wan paenia mo i mekem wok blong man blong givhan tu. Hem i talem se hem mo Isabel, tufala i givhan long tri yangfala long kongregesen we tufala i go stap long hem. Oli pulum trifala blong oli joen moa long ol wok blong kongregesen. Naoia trifala i wok strong long wok blong prij. Long trifala ya, i gat tu we tufala i baptaes finis mo tufala i mekem wok blong haftaem paenia long manis Maj 2012. Wan long trifala ya, klosap i bin lego trutok. Hem i talem tangkiu long Fabian mo Isabel, se tufala i givhan long hem blong i strong bakegen. Fabian i talem se: “Toktok blong yangfala ya i tajem hat blong mi. !Taem yu gat janis blong givhan long wan man olsem, yu harem i gud tumas!” Isabel i talem se: “Taem mifala i kam stap long ples ya, mi luk se tok ya i tru tumas se ‘yu traem trastem Jehova, bambae yu luk se hem i gud.’” (Sam 34:8, NW) Isabel i talem tu se: “!Mo, blong talem stret, laef long ples ya i no hadwok tumas, mifala i gat gudtaem!”\nLaef blong Marelius mo Kesia i gud moa, nating se tufala i no gat plante samting. Kongregesen we tufala i go stap long hem, naoia i gat 41 pablisa blong hem. Marelius i talem se: “Taem mi tingtingbak long ol samting we mitufala i jenisim long laef blong mitufala, samting ya i leftemap tingting blong mi. Mifala i talem tangkiu long Jehova, se mitufala i gat janis blong kam mekem wok blong paenia long ples ya. I no gat wan narafala samting we i save mekem mi mi glad moa.” Kesia i talem se: “Mi lanem fasin ya blong trastem Jehova fulwan. Mo Jehova i lukaot gud long mitufala. I tru se mi stap longwe long ol famle blong mi, be mi luk se samting ya i gud. Naoia, taem mi luk olgeta bakegen, mi glad moa long olgeta. Mi no sore nating long desisen blong mitufala.”\nKnut mo Lisbeth i stap mekem stadi wetem wan famle long Uganda\n?Olsem wanem long Knut mo Lisbeth we tufala i stap long Uganda? Knut i stori se: “Mifala i mas lan long wan niufala ples mo wan kalja we i defren. Problem blong wota, problem blong lektrik, ol sik, be i oraet nomo, mitufala i gohed. !Mitufala i glad tumas from we mitufala i gat plante Baebol stadi!” Lisbeth i talem se: “Mifala i ron long trak haf aoa nomo blong go kasem ol ples ya we ol man oli neva harem gud nius. Taem mifala i kasem ol ples ya, mifala i luk we ol man oli stap ridim Baebol, mo oli stap askem mifala blong mifala i tijim olgeta. !Taem yu tijim Baebol long ol man we tingting blong olgeta i stap daon, samting ya i save mekem we yu harem gud tumas!”\n!Yu traem tingbaot Jisas Kraes, we hem i Lida blong yumi! !Taem hem i luk se wok blong prij i stap go kasem plante moa ples long wol, i sua se hem i glad tumas! Tru ya, ol man blong God oli glad nomo blong mekem wok ya we Jisas i talem se: “Yufala i mas go long ol man long olgeta ples long wol, blong pulum olgeta oli kam man blong mi.”—Mat. 28:19, 20.\nOl rul blong Baebol oli save givhan long yu, blong yu rere blong go long ol ples we i nidim moa man blong talemaot gud nius:\nI gud yu prea long Jehova, blong yu wantem go long ol ples we i nidim moa man blong prij. Mo i gud yu prea blong yu save gat “waes.”—Prov. 3:21; Fil. 2:13; Jem. 1:5.\nYu askem long ol Kristin we oli waes, blong oli givim sam advaes long yu. “Sipos man i go joen long ol waes man, bambae hem i save kam waes.”—Prov. 12:15; 13:20.\nYu mekem ol plan blong yu. “Man we i mekem gudfala plan mo i stap wok strong long hem, hem i save kasem plante samting.”—Prov. 21:5.\nYu gohed, yu folem plan blong yu. “Yu mas mekem ol fasin we i gud.”—Sam 37:3.\n!Taem yu mekem olgeta samting ya, yu save sua se Jehova bambae i blesem ol traehad blong yu! —Prov. 16:3.\nKasem Wan Mak Long Wok Blong God Ekspiriens Blong Ol Witnes Blong Jehova\nSerem Serem Oli Glad Nomo Blong Mekem Wok Long Nowei\nw13 1/15 ol pej 3-6\nToktok Ol defren wei blong daonlodem ol buk long intenet WAJTAOA—BLONG STADI Jenuware 2013\nSerem Serem WAJTAOA—BLONG STADI Jenuware 2013


Deved i No Fraet | Yu Tijim Pikinini Blong Yu\nDeved i No Fraet\n?Yu yu mekem wanem taem yu fraet?— Maet yu go luk papa mo mama blong yu blong tufala i givhan long yu. Be i gat wan narafala man tu we i save givhan long yu. Hem i strong moa i bitim ol narafala man. ?Hu ya man ya? ?Yu save hem?— Yes, hem i Jehova God. Bambae yumi tokbaot wan yangfala man long Baebol. Nem blong yangfala ya Deved. Deved i save se Jehova bambae i givhan long hem oltaem, taswe hem i no fraet.\nStat long taem we Deved i bebi, papa mo mama blong hem tufala i tijim hem blong i lavem Jehova. Samting ya i halpem Deved blong i no fraet, nating se sam samting i hapen we i save mekem hem i fraet. Deved i save se Jehova i fren blong hem, mo se bambae Jehova i givhan long hem. Wan taem, Deved i stap lukaot long ol sipsip, ale wan bigfala laeon i kam, i holemtaet wan sipsip long maot blong hem, mo i ronwe wetem. ?Yu ting se Deved i mekem wanem? Hem i ronem laeon ya, mo i kilim i ded wetem han blong hem nomo. !Mo biaen, taem wan bea i ronem ol sipsip, Deved i kilim hem tu i ded! ?Yu ting se hu i givhan long Deved?— Yes, hemia Jehova.\nI gat wan narafala taem we Deved i soemaot se hem i gat strong tingting we i no fraet nating. Long taem ya, ol man Isrel oli stap faet agensem ol soldia blong ol man Filistia. !Wan long ol soldia ya i wan bigfala man mo i longfala we i longfala! Nem blong hem Golaeat. Man ya i stap jikim Jehova mo ol soldia blong Isrel. Golaeat i talem se sipos ol soldia blong ol man Isrel oli naf, oli traem kam faet wetem hem. Be evri man Isrel oli fraet tumas long hem, ale oli no wantem go faet wetem hem. Taem Deved i harem samting ya, hem i talem long Golaeat se: ‘!Mi bambae mi faet wetem yu! !Jehova bambae i givhan long mi, mo bambae mi mi kilim yu yu ded!’ ?Yu ting se Deved i fraet?— Nogat, hem i no fraet nating. ?Yu yu wantem save nekis samting we hem i mekem?\nDeved i tekem sling blong hem wetem faef ston we oli raon gud, mo i go blong mekem faet long Golaeat. !Taem Golaeat i luk se Deved i wan yangfala boe nomo, hem i jikim Deved! Be Deved i talem long hem se: ‘Yu yu kam blong faet long mi long naef blong faet blong yu, be mi mi kam blong faet long yu long nem blong Jehova.’ Biaen, hem i putum wan ston long sling blong hem, i ron i go stret long Golaeat, nao i slingim ston ya i go stret long hem. !Ston ya i go faerap long fored blong Golaeat, stret long medel blong tufala ae blong hem! !Bigfala man ya i ded nao i foldaon i go long graon! Taem ol man Filistia oli luk samting ya, oli fraet we oli fraet, nao olgeta evriwan oli ronwe. ?From wanem wan yangfala boe olsem Deved, i naf blong winim wan bigfala man olsem?— Jehova i givhan long hem. !Yes, Jehova i strong moa i bitim bigfala man ya!\nDeved i no fraet from we hem i save se Jehova bambae i givhan long hem\n?Yu yu lanem wanem long stori blong Golaeat?— Jehova i gat moa paoa i bitim ol narafala man. Mo hem i fren blong yu. !Taswe, nekis taem we yu harem se yu fraet, yu mas tingbaot se Jehova i save givhan long yu blong yu no fraet!\nOl Sam 56:3, 4\n?Deved i mekem wanem taem wan laeon mo wan bea i ronem ol sipsip blong hem?\n?Taem Golaeat i jikim Jehova, Deved i talem wanem long hem?\n?Deved i winim Golaeat olsem wanem?\n?From wanem Deved i no fraet long laeon, bea, mo long bigfala man ya?\n?Yu yu lanem wanem long stori blong Deved?\nSerem Serem Deved i No Fraet


Upcoming Events – Vanuatu Chamber of Commerce and Industry\nNovember 26, 2021 @ 8:30 am - 12:00 pm\nVCCI Office\tRue de Paris Street, Port Vila\nYu wantem statem wan bisnis blo yu? Kam statem wetem mifala, joenem haf dei woksop blo mifala blo hau blo START SMART. Bai mifala e tekem yu thru ol step weh u nid blo mekem taem yu wantem statem wan bisnis, mo tu woksop ia isave karem idia blo yu mo mekem yu e save […]\nNovember 23, 2021 @ 8:30 am - 12:00 pm\nSapos yu gat wan FB page finis, mo yu save hao blo post, bei yu no mekem tumas wok long FB blong bisnis blong yu, kam lanem mo save blo hao nao yu save maketem gud bisnis blo yu lo social media. Bai Maketing koj blo mifala lo VCCI Tahnia Cook, bai hemi shoem yu […]\nNovember 16, 2021 @ 8:30 am - 12:00 pm\nYu no save hao blo krietem wan bisnis peij lo FB or yu no save nating hao blo promotem bisnis mo mekem wan post blo advatisem bisnis blo yu? Kam joenem Tahnia Cook we hemi wan Maketing koj blo mifala. Hem bae itekem yu thru lo ol simpol steps blo hao nao yu save krietem […]


COVID-19 Apdeit (Bislama)\nEpril 2020 Jeneral Konfrens\nOl Dia Brata mo Sista:\nOlsem we yumi bin luk plante long ol jenis raon long wol from KOVID-19 sik ia, mifala i bin stretem sam samting long misinari seves, tempol wok, mo ol wei we yumi stap kam tugeta mo stap wosip.\nLong ol las dei, i gat ol niufala gaedlaen oli kamaot long ol top man raon long wol we oli save long sik ia. Afta we mifala i toktok mo kaonsel tugeta olsem Fas Presidensi mo Kworom blong Olgeta Twelef Aposol, mifala i filim se bae i waes blong jenisim rod we bae Epril 2020 Jeneral Konfrens blong yumi bae i hapen.\nWanwan sesen, bae oli brodkastem aot long wan smol rum long Tempol Skwea. Fas Presidensi bae i prisaed mo bae i lidim olgeta sesen ia, mo olgeta ia nomo we oli bin invaetem olgeta blong givim toktok o prea, bae oli kam. Miusik blong konfrens ia, oli rekodem i stap finis.\nTaem mifala i mekem ol jenis ia, mifala i filim se mifala i save helpem olgeta we oli stap wok blong daonem sik ia blong go olbaot, mo stopem ol nogud wok blong bigfala sik ia. Mifala i talem tangkyu from ol pipol ia, mo stap gohed blong prea from olgeta. Plante stori long saed blong givhan long olgeta we oli stap long nid long ol trabol taem ia, i tajem mifala. Mifala i stap prea from ol gudfala blesing nomo blong Papa long Heven blong stap wetem yufala.\nKonfrens ia, bae i wan nambawan konfrens. Ol mesej blong trutok, blong hop, mo insperesen bae oli win taem yumi stap makem Restoresen blong gospel blong Jisas Kraes mo stap lukaot blong stap lisin gud long Hem.\nWetem tru hat,\nFas Presidensi mo Kworom blong Olgeta Twelef Aposol\nApdeit: Ol Jenis blong Tempol Wosip blong Smol Taem.\nOl jenis blong helt kondisen i stap jenis hariap nomo raon long wol mo i kam wan wari we i stap gro bigwan. Fulap gavman oli putum sam stop mo i nidim blong oli klosem sam tempol blong smol taem. Taem yumi stap gohed blong prea blong lukaotem blong balensem ol samting ia we oli limitim i go wetem nid blong gogohed blong mekem tempol wok, mifala i disaed blong mekem ol stop ia blong smol taem, we bae i stat long 16 Maj 2020 blong evri tempol raon long wol.\nLong ol ples we gavman o sam narafala samting we oli limitim long pablik mo/ o kam tugeta long saed blong relijin, stopem ol tempol aktiviti, proksi mo ol odinens blong olgeta we i laef bae i stop blong smol taem.\nLong ol ples we gavman, o nara rul oli no stopem evri aktiviti blong tempol, olgeta tempol odinens ia, blong olgeta we oli laef i stap, bae oli save gohed tru long apoenmen nomo: hasban mo waef mo pikinini wetem papa mo mama siling odinens mo tu, ol fas odinens mo ol endaomen odinens. Blong wan smol taem nomo, ol tempol proksi odinens bae oli no mekem.\nEvri tempol apatmen bae oli klos.\nOl Jos memba bae oli provaedem ol instraksen wetem ol taemtebol blong wetaem oli save mekem ol odinens we i laef. Wanwan man o woman, we oli putum taem blong ol apoenmen blong olgeta bae wok man blong tempol nao bae i kontaktem olgeta.\nBae ol tempol i mekem evri samting blong i mekem spred blong sik ia i go daon, we i tekem tu, blong mekem namba blong ol wok man blong tempol i go daon, limitim ol ges long ol laef odinens, mo folem ol gaedlaen blong wok wetem ol patron.\nSam moa infomesen bae oli givim i go long ol tempol presidensi, mo sam moa bae oli mekem sapos i gat nid long hem.\nMifala i stap luk fowod wetem bigfala hop long taem we bae ol tempol oli save wok fulwan mo blong i givim ol blesing blong tempol wok long ol memba mo ol bubu blong olgeta.\nApdeit: Oli Stopem blong Naoia, Ol Kam Tugeta blong Ol Jos Memba Raon long Wol\nOl lokol lida bae oli kaonsel blong talemaot stret olsem wanem blong mekem sakramen i stap blong ol memba long wan taem long wan manis\nFas Presidensi mo Kworom blong Olgeta Twelef Aposol blong Jos Ia blong Jisas Kraes blong Ol Lata-dei Sent, oli sendem leta ia long 12 Maj 2020, i go long ol Jos memba raon long wol.\nOl Dia Brata mo Sista,\nOlsem we oli promesem long leta blong 11 Maj 2020, bae mifala i gohed blong kontrolem ol situesen we oli stap jenis we i abaot korona vaeres raon long wol. Mifala i tekem kaonsel blong ol lokol Jos lida, ol lida blong gavman mo ol medikol speselis, mo askem Lod blong i gaedem mifala long ol situesen ia. Naoia, mifala i givim ol apdeit daereksen ia.\nStat naoia, evri kam tugeta we i pablik blong ol Jos memba, bae oli stop fastaem blong naoia; hemia i blong ful wol kasem taem oli givim wan moa notis. Hemia i tekem tu:\nOl stek konfrens, lidasip konfrens mo ol narafala bigfala kam tugeta\nEvri pablik wosip seves, we i tekem tu, ol sakramen miting\nOl aktiviti blong branj, wod mo stek\nLong ples we i posibol, plis mekem eni lidasip miting we i impoten tru long teknoloji. Ol kwestin blong save stret samting, yu save askem long ol lokol prishud lida. Bae oli givim moa daereksen long saed blong ol nara problem o situesen.\nOl bisop oli mas kaonsel wetem ol stek presiden blong save luk olsem wanem blong mekem sakramen i stap blong ol memba wan taem long wan manis.\nMifala i leftemap tingting blong ol memba long ol efot blong olgeta blong givhan blong kea long wanwan long olgeta. Yumi mas folem eksampol blong Sevya blong blesem mo leftemap spirit blong ol narawan.


Jon 7 | Baebol Long Intenet | Niu Wol Translesen\nGospel blong Jon 7:1-52\nJisas long Lafet Blong Ol Wansaed Haos (1-13)\nJisas i tijim ol man we oli kam long lafet (14-24)\nOl man oli gat defdefren tingting long saed blong Kraes (25-52)\n7 Biaen long samting ya, Jisas i stap wokbaot long evri ples long Galili. Be hem i no wantem mekem olsem long Judia, from we ol man Jiu oli wantem kilim hem i ded.+ 2 Nao lafet ya blong ol man Jiu i stap kam klosap, hemia Lafet Blong Ol Tabenakel.*+ 3 Nao ol brata blong hem+ oli talem long hem se: “Yu aot long ples ya, yu go long Judia, olsem nao ol disaepol blong yu oli save luk ol wok we yu stap mekem. 4 Man we i wantem se ol man oli save hem, hem i no haedem ol wok blong hem. Sipos yu yu stap mekem ol samting ya, i gud yu soemaot blong ol man oli luk.” 5 Ol brata blong hem oli no bilif long hem.+ 6 Be Jisas i talem long olgeta se: “Hemia i no stret taem blong mi yet,+ be yufala, enitaem nomo i stret long yufala. 7 Ol man blong wol ya oli no gat risen blong agensem yufala. Be oli agensem mi, from we mi mi stap talemaot se ol wok blong olgeta oli rabis.+ 8 Yufala i go long lafet. Mi mi no save go long lafet ya yet, from we taem blong mi i no kamtru fulwan yet.”+ 9 Afta we hem i talem ol tok ya, hem i stap nomo long Galili. 10 Be taem ol brata blong hem oli go finis long lafet ya, hem tu i go, be hem i wokbaot haed nomo we ol man oli no luk hem. 11 Nao long lafet ya, ol man Jiu oli lukaot hem, mo oli stap asaskem se: “?Man ya i stap wea?” 12 Mo long medel blong ol hip man ya, ol man oli stap toktok smosmol blong tokbaot hem. Samfala oli talem se: “Hem i wan gudfala man.” Be sam narafala oli talem se: “Nogat. Hem i stap giaman long ol hip man, i lidim olgeta oli go krangke.”+ 13 Be i no gat man we i save tokbaot hem long open ples, from we oli fraet long ol man Jiu.+ 14 Samwe long namba 4 dei blong lafet ya, Jisas i go long tempol mo i stap tijim ol man. 15 Nao ol man Jiu oli sapraes, oli se: “Man ya i no skul,*+ ?be olsem wanem hem i save Ol Tok Blong Baebol?”+ 16 Jisas i ansa se: “Ol tok we mi stap tijim ol man long hem, oli no blong mi, be oli kamaot long God we i sanem mi mi kam.+ 17 Sipos wan man i wantem mekem samting we God i wantem, bambae hem i faenemaot sipos ol tok we mi stap tijim ol man long hem, oli kamaot long God+ o oli kamaot long tingting blong mi nomo. 18 Man we i stap talemaot ol tok we oli kamaot long tingting blong hem nomo, man ya i wantem se ol man oli givim glori long hem. Be man we i wantem kasem glori blong God ya we i sanem hem i kam,+ man ya i tok tru mo hem i no man blong giaman. 19 Moses i givim Loa long yufala,+ be i no gat wan long yufala we i obei long Loa ya. ?From wanem yufala i wantem kilim mi?”+ 20 Nao ol hip man ya oli ansa se: “Dimon i stap long yu ya. ?Hu i wantem kilim yu?” 21 Jisas i ansa se: “Mi mi mekem wan merikel nomo, mo yufala evriwan i sapraes. 22 Taswe, i gud yufala i tingbaot samting ya: Moses i talem long yufala blong yufala i mekem sakomsaes,+ be i no Moses we i statem fasin ya, hemia ol olfala blong yufala bifo.+ Mo yufala i stap mekem sakomsaes long sabat. 23 Yufala i mekem sakomsaes long sabat, blong yufala i no brekem Loa blong Moses. ?Be from wanem yufala i kros bitim mak, taem mi mekem wan man i kam gud bakegen long sabat?+ 24 Yufala i stop blong jajem ol man from samting we yufala i luk, be yufala i mas jajem man long fasin we i stret.”+ 25 Nao sam man Jerusalem oli stap talem se: “?I no man ya we oli wantem kilim hem i ded?+ 26 !Be yufala i luk! Hem i stap toktok long ol man long klia ples, mo olgeta oli no talem wan samting long hem. ?Ating ol rula blong yumi oli save finis se hem i Kraes? 27 Taem Kraes i kam, i no gat man i save ples we hem i kamaot long hem, be yumi save ples we man ya i kamaot long hem.”+ 28 Nao taem Jisas i stap tijim ol man long tempol, hem i singaot se: “Yufala i ting se yufala i save mi mo ples we mi kamaot long hem. Be mi mi no kam long tingting blong mi nomo,+ mo Man we i sanem mi mi kam, hem i laef i stap, mo yufala i no save hem.+ 29 Mi mi save hem+ from we hem i sanem mi mi kam, mo mi kam long nem blong hem.” 30 Nao oli wantem holem hem,+ be from we i no stret taem blong hem yet, i no gat man i holem hem.+ 31 Be yet, plante long ol man ya oli bilif long hem,+ mo oli stap talem se: “Sipos Kraes i kam, ?yufala i ting se bambae hem i save mekem plante merikel moa i winim man ya?” 32 Ol Farisi oli harem ol hip man ya oli stap toktok long smol voes blong tokbaot ol samting ya long saed blong hem, nao olgeta wetem ol jif pris oli sanem ol ofisa blong oli go arestem hem. 33 Nao Jisas i talem se: “Bambae mi stap wetem yufala smoltaem moa, biaen bambae mi go long Man ya we i sanem mi mi kam.+ 34 Bambae yufala i lukaot mi, be bambae yufala i no faenem mi, mo ples we bambae mi go long hem, bambae yufala i no save kam long hem.”+ 35 Nao ol man Jiu oli stap taltalem long olgeta se: “?Man ya bambae i go wea, nao yumi no save faenem hem? ?Bambae hem i go long ol man Jiu we oli stap wetem ol man Gris, blong tijim ol man Gris? 36 ?Hem i minim wanem taem hem i talem se: ‘Bambae yufala i lukaot mi, be bambae yufala i no faenem mi, mo ples we bambae mi go long hem, bambae yufala i no save kam long hem’?” 37 Long las dei blong lafet ya, hemia bigfala dei blong lafet ya,+ Jisas i stanap mo i singaot i se: “Sipos wan man i tosta, i gud hem i kam long mi blong i dring.+ 38 Man we i bilif long mi, bambae i olsem tok blong Baebol we i talem se: ‘Wota we i laef bambae i ron insaed long hem olsem reva.’”+ 39 Be hem i stap tokbaot tabu spirit we olgeta we oli bilif long hem, bambae oli kasem. Olgeta oli no kasem tabu spirit yet long taem ya,+ from we Jisas i no kasem haenem yet.+ 40 Nao sam long olgeta we oli harem tok ya, oli stap talem se: “I tru, profet ya nao we olgeta bifo oli tokbaot.”+ 41 Sam narafala oli talem se: “Hemia Kraes ya.”+ Be sam narafala oli talem se: “?Yufala i ting se Kraes i save kamaot long Galili?+ 42 Baebol i talem se Kraes bambae i kamaot long pikinini blong Deved+ mo long vilej ya Betlehem,+ we King Deved i kamaot long hem.”+ 43 Nao ol hip man ya oli raorao from hem. 44 Sam long olgeta oli wantem arestem hem, be i no gat wan long olgeta i go holem hem. 45 Taem ol ofisa ya oli gobak, ol jif pris mo ol Farisi oli askem long olgeta se: “?From wanem yufala i no tekem hem i kam?” 46 Be ol ofisa ya oli talem long olgeta se: “Neva wan man i toktok olsem man ya.”+ 47 Nao ol Farisi oli askem se: “?Olsem wanem? ?Man ya i giaman long yufala tu? 48 ?Yufala i luk wan rula blong yumi o wan Farisi i bilif long hem finis?+ 49 Be ol hip man ya we oli no save Loa, God i jajem olgeta finis.” 50 Nao Nikodimas we i bin kam luk Jisas mo i wan long ol Farisi, i talem long olgeta se: 51 “Loa blong yumi i talem se yumi no mas jajem man we yumi no harem hem fastaem, mo we yumi no faenemaot stret wanem samting we hem i stap mekem, ?i tru?”+ 52 Be oli talem long hem se: “?Weswe? ?Yu tu yu man Galili? Yu go ridim Baebol bakegen, mo bambae yu luk se neva wan profet i save kamaot long Galili.”*\n^ NT: “Ol Wansaed Haos”\n^ Hemia skul blong ol rabae.\n^ Long plante olfala hanraet, i no gat vas 53 kasem japta 8 vas 11.


PM Salwai i adresem tede namba 6 miting blong ol Vanuatu misen long Eratap - Gavman Blong Vanuatu\nOlsem wei yumi everiwan isave, Ministri blo Foren Afea hemi kat wan bigfala responsability lo saed blo managem relasens blo Vanuatu wetem ol internasonal kommuity mo blo defendem ol interes blo yumi aotside. Hemi kat wan duti blo protektem positive image blo Vanuatu lo intanasol level lo wan profesenol way.\nKafman through lo Ministri blo Foren Afea hemi traem best blo hem too blo ensure sei ol representasens wei yumi kat overseas whether diplomatically or through lo consular appointment oli strategic mekem sei yumi save leveragem additional support ikam lo kaontri blo yumi blo complementem ol development efforts blo yumi. Hemi mekem too sei yumi save inkrisim ol economic opportunities through lo ol initiatives wei Kafman hemi agri blo karem aot.\nLo beginning blo this year kafman hemi bin launchem niufala Nasonal Sustainable Developmen Plan blong kaontri blong yumi. Yumi callem document ia “Vanuatu 2030” from hemi chartem vision blong kaontri mo hemi overarching policy framework blong achivem wan Stable, Sustainable mo Prosperous Vanuatu ova long nekis fifteen yia. Niufala plan ia hemi founded lo Christian mo Melanesian values mo principals in particular custom blo yumi wei hemi deferentiatem yumi lo ol narafala fren kaontri.\nNasenol vision mo framework blong action we hemi outline insaed long plan ia hemi bin kamaot tru long ol priorities we ol pipol blong yumi oli talem, ova long wan tri-yia consultation program we hemi kaveremap evri province blo yumi.\nKavman hemi komitim hem wan, lo implementation, monitoring mo reporting blong progress. However, sakses blong document ia, hemi dipenden long collective onaship mo collaborative partship bitwin ol pipol, kavman, komuniti lidas, bisnis, civil society, mo ol divelopmen patnas.\nHemi important blo yufala imas familiarisem yufala wetem ol policy priorities inside lo plan ia mo usum olsem wan tool lo ol wok wei yufala stap mekem lo ol diferen missions blo yumi blo attractem assistance lo bilateral level mo too, attractem ol investors blo kam invest lo kaontri blo yumi.\nIn addition lo Nasonal Sustenabol Plan blo yumi or “Plan blo ol Pipol” kafman wei yumi leadim hemi olso putum aot sam key policy priorities wei yumi wantem achievim during term blo this parliament. Ol ting-ting insaed lo ol documents ia oli complementem good each other especially reaffirmation lo commitment blo yumi towods ol gudfala reform wei ol past mo current kafman oli stap instrodusum. Ol refoms ia oli ol necessary building blocks blo tekem kaontri blo yumi iko lo nekis level lo development blo hem.\nTaem yumi luk-luk insaed lo ol documents ia, mbae yu notem sei productive sector hemi continue blo stap lo top blo priority as yumi stap preparem yumi lo implementation blo ol differen trade agreements mo too graduasen blo yumi lo LDC status lo 2020.\nInfrastrakja developmen hemi olso remain lo list blo ol priorities blo kafman. Yumi nidim ol rods, wharfs, mo airports blo enablem connectivity lo ol narafala services mo sectors blo yumi wei yumi wantem increasim espeseli lo agriculture, tourism mo market aotside lo future.\nKafman mbae hemi traem best blo hem blo createm gud environmen blo encouragem public-private partnership mo ol joint ventures.\nRole blo yufala mo ol staff blo yufala lo ol differen missions blo yumi especially blo securem ol new markets hemi kam more crucial naoia bitim bifo. Further, kafman hemi nidim support blo yufala lo ol initiative blo hem anda Economic Sector including attraction blo ol Foren Investor; sapot lo social sectors especially lo education mo helt, mo espeseli sapot iko down lo ol provincial kafman blo yumi through ol sister city agreemens for example mo too, sapot lo environment sector.\nMore specifically in terms lo ol storian blo yumi today, continuation lo implementation blo ol foreign policies blo yumi wei oli playem sam critical role especially blo attractem sapot lo ol fren kaontry blo yumi blo complementem wanem kafman hemi stap traem blo mekem oli importan mo mi wantem reiteratem olgeta.\nKafman hemi continue blo maintainem Non-Alignment Policy blo hem. Hemi conducive blo createm wan good working relationship wetem all partners blo yumi. Yumi wei yumi representem country aotside imas continue blo bearem hemia in mind during lo ol negotiations moo l discussions blo yumi.\nMinistry blo Foreign Affairs through lo yufala hemi mas continue blo upholdem policy blo voicem stand blo yumi lo eradication blo colonialism lo wol. Colonialism lo ol differen forms oli no help blo promotem freedom, hemi mekem sei ol populasen wei oli colonized oli no save achievim full potential blo olgeta lo saed blo developmen.\nLo note ia, Ministry blo Foreign Affairs hemi mas sapotem kafman lo ol efforts blo hem blo helpem ol pipol blo West Papua. Yumi kat historical experience olsem ol colonized people. Yumi save storian lo fasen wei through lo colonial rule yumi lusum ol rights blo yumi. Experience ia nao hemi formem basis blo policy blo kafman lo issue blo decolonization.\nPromotion blo Human Rights hemi wan important samting too lo foreign policy blo yumi and yumi mas mekem everi effort blo maintenem hemia. Right blo ol man olsem ol human beings hemi must continue to be respected.\nMi mekem kol iko lo Ministry blo Foren Afea through lo yufala blo mas usum everi bilateral mo multilateral opportunity blo promotem ol development interest blo yumi.\nLo meeting blo yumi lo week ia, Kafman mbae hemi interest bigwan blo harem report blo ol different Missions, blo harem how you stap usum ol privilege wei yufala ikat through lo ol positions blo yufala blo negotiatem ol development opportunities blo sapotem ol developmen priorities blo Kafman, mo ol aspirasen blo ol pipol blo Vanuatu.\nOlsem Head blo Kafman mi stap askem yufala blo negotiatem plante more economic cooperation agreements blo save helpem yumi implementem ol ting-ting mo plans wei Kafman hemi kat. Further, Ministry hemi need blo increasim ol negotiations wetem tufala bigfala partners blo yumi lo region lo side blo visa-waiver special arrangements blo specified periods olsem wei ol distant partners blo yumi lo European Union mo ol narafala bilateral partners oli mekem. Hemi important blo sapotem stronger economic integration insaed lo region blo yumi.\nWan important samting too wei istap kam wan issue hemi membership blo yumi lo ol regional mo internasonal organisations. Ministry blo Foreign Affairs hemi need blo wok wetem ol differen agencies blo Kafman blo prioritizem ol membership ia. Plante oli stap costem yumi nomo but benefit blo hem ino kasem ol pipol blo yumi. Plante wei yumi benefit lo olgeta yumi kat ol arears lo ol contribusens blo yumi from resos hemi limited.\nMinistry blo Foreign Affairs through lo yufala hemi need blo strengthenem relations wetem new bilateral mo multilateral partners. Ol traditional partners blo yumi oli kat ol programs mo areas wei oli stap sapotem yumi lo hem. Wetem increase lo ol differen demands mo ol emerging needs yumi need blo luk mo widely more explorem new opportunities.\nWhile mi stap listim ting-ting wei kafman hemi wantem ministry blo collaborate more lo hem olsem part blo foren policy blo hem, central kafman hemi kat obligation too blo ensure sei yumi resorcem gud ol missions blo yumi.\nYumi demandem service delivery but yumi mo kivim enaf resource blo ensure sei oli save karem aot ol wok blo olgeta efficiently mo effectively.\nLo ol visits wei mi mekem ikam lo samfala missions blo yumi mi noticim wan recurring issue blo shortage blo resources. Hemi no help nating taem ol diplomats blo yumi oli mas stap wori too lo administrative matters olsem money blo rent blo ofis mo cost blo utilities lo ol different country wei yumi established lo hem. Hemi no reflect gud lo status mo important role wei yumi expectem ol missions blo oli mekem.\nMi therefore mekem wan kol iko lo technicians blo yumi blo oli mas wok collaboratively blo ensure sei yumi putum stop lo samting ia. Sapos yumi wantem more investors, sapos yumi wantem additional bilateral assistance then yumi mas kivim ol right tools lo ol pipol blo yumi blo mekem wok blo olgeta.\nBlo finis, mi wantem congratulatem yufala ol diplomats blo Vanuatu bakeken mo Ministry blo Foren Afea lo ol wok wei yufala stap mekem lo nem blo kaontri mo pipol blo Vanuatu. Mi stap wishim yufala all the best lo ol wok blo yufala lo remainder blo this year 2018.\nMi luk forwod blo harem ol reports wei mbae yufala sharem wetem yumi tudei mo ol issues wei mbae yumi wok tugeta blo addressem.\nTankio tumas lo attention.


Briten Foto Galeri 4 (Maj Kasem Ogis 2017)\nOl Wok Blong Konstraksen\nLANWIS Afrikaans Albanian Arabic Armenian Azerbaijani Basque Batak (Toba) Bislama Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Fijian Finnish French Galician Georgian German Greek Hebrew Hungarian Icelandic Indonesian Isoko Italian Japanese Kinyarwanda Kirghiz Kirundi Korean Lingala Lithuanian Malay Malayalam Myanmar Ndebele (Zimbabwe) Norwegian Persian Polish Portuguese Portuguese (Portugal) Romanian Russian Serbian Serbian (Roman) Shona Silozi Slovenian Spanish Swahili Swedish Tahitian Telugu Thai Turkish Ukrainian Valencian Vietnamese Yoruba\nLong foto galeri ya, yu save luk olsem wanem wok blong bildim niufala branj ofis blong ol Witnes blong Jehova long Briten i gohed long manis blong Maj mo Ogis 2017.\n28 Maj 2017—Branj\nWan kontrakta i yusum bigfala trak blong pulum wan smol haos we i gat glas long fored blong hem, i kam long ples blong konstraksen. Haos ya oli putum long wan platfom antap we man i save stap long hem mo lukluk, hem i stap long ples blong konstraksen be i sef from wol i goraon long hem. Haos ya mo visita senta oli open fastaem long Mei 2017, mo long Ogis i gat bitim 17,000 visita we oli putum nem finis blong kam luk projek ya.\n29 Maj 2017—Residens F\nOl kontrakta oli yusum wan tower crane blong muvum wan bigfala simen blok we oli joenem finis olsem frem blong wan bigfala tebel i go long Residen F, hemia faswan haos we oli bildim. From we i gat plante spes raon long ol bilding ya, i isi mo i kwik blong putum ol simen blok ya long ol stret ples blong olgeta we i no nid blong tektekemaot mo joenem bakegen.\n7 Eprel 2017—Ol Residen\nOli stap wokem ol faef residen bilding semtaem. Long fored, ol kontrakta oli stap fasem ol waea bifo we oli kafsaedem simen blong fandesen blong Residen B. Biaen long raetsaed, oli stap pamem simen blong mekem slab blong flo blong Residen D. Biaen long lefsaed, tower crane i stap putum wan simen panel i rere blong eleveita i pas insaed mo ol step i go antap insaed long Residen E.\n19 Eprel 2017—Branj\nWan memba blong tim we oli stap wokem ol fiting i wok wetem wan tul long ples we tu plastik paep blong wota i joen. Oli mekem tufala joen ya i hot nao tufala plastik ya i melt, mo oli joenem tufala. Hem i yusum tul ya blong stretem saed blong ol plastik raon long joen ya, afta oli testem sipos i strong mo i gud. Oli yusum klosap fo kilometa (2 mi) blong ol paep ya blong wota.\n25 Eprel 2017—Ol Residen\nWan man i stap klinim wan niufala wotapruf kalvet. Oli wokem ol kalvet ya blong mekem se rod i save pas antap long rod blong wota mo mekem se wota blong ren i save ron i go long ol pul blong mekem se wota i no fulap olbaot long taem blong ren.\n28 Eprel 2017—Residen F\nWan hasban mo waef tufala i wok long tim blong akitek, tufala i stap makem ples we korido bambae i stap long hem, hemia long graon flo.\n5 Mei 2017—Ol Residen\nLong saed i go long is, yu save luk pija blong faef residen we oli stap wok long olgeta yet. Long Septemba, oli finisim ol simen frem blong ol haos ya, mo wok long ol wol insaed long Residen F (biaen long raetsaed) i stat, oli stat blong plasta mo pentem bilding ya. Long semtaem, ol man blong wok oli leftemap ol wol mo fitim ol windo blong Residen E (biaen lefsaed). Ol tim blong akitek, elektrik, fiting, mo skafolding oli rere blong wok long Residen B, C, D (long fored).\n18 Mei 2017—Ofis we i lukaot long wok ya\nRobert Luccioni, wan helpa long Pablising Komiti blong Hed Kampani mo we i ovasia blong Worldwide Design/Construction Department (WDC), i mekem wan tok we i stanap long Baebol blong leftemap tingting blong ol tim blong konstraksen. WDC i lukaot long wok blong disaenem mo bildim ol niufala branj ofis, blong mekem se wok i ron gud mo i no kakae tumas mane.\n25 Mei 2017—Branj\nOl wokman oli stap wokem simen slab blong flo blong haos we gas, kompiuta, mo olting blong elektrik bambae oli stap long hem. Long raetsaed, ol wokman oli stap yusum wan pam blong simen blong fulumap fandesen blong wan spesel fenis we i blong daonem noes we bambae i kamaot long ol samting insaed long haos ya.\n7 Jun 2017—Residen E\nWan tim blong akitek i lukluk bakegen long plan bifo we oli makem flo blong stanemap ol aean frem long hem.\n13 Jun 2017—Residen F\nWan man i stap stanemap ol aean frem blong ol wol aotsaed.\n22 Jun 2017—Residen E\nOli setemap skafolding raon long Residens E, blong ol tim oli save klaem mo wok long ol afsaed wol.\n11 Julae 2017—Residen F\nWan woman i stap pentem ol niufala windo long wan spesel pen blong protektem olgeta. Taem pen ya i drae i kam olsem wan plastik stika we i protektem ol windo ya taem oli stap wok, mo afta oli save karemaot taem wok i finis.\n13 Julae 2017—Residen F\nWan tim blong wokem ol samting i testem presa insaed long ol paep aninit long flo we i blong mekem rum i wom long wan residen. Afta we oli testem oli jenisim sam samting we oli mas jenisim, biaen oli save kafsaedem simen antap long ol paep ya.\n19 Julae 2017—Branj\nWan man i stap katem sam waelflaoa we nem blong hem turf long wan raonabaot aotsaed long men entrens blong branj. Flaoa i blokem ol rabis gras blong oli no gru. Hemia i givhan blong no spenem tumas taem mo paoa blong klinim ples ya we i stap klosap long wan bisi rod.\n1 Ogis 2017—Ofis\nWan man i stap yusum GPS blong mekem sevei. Hem i stap makem wan ples we bambae i kam entrens blong ofis. Hem i yusum wan pin blong makem ples ya, mo i pentem pin ya blong man i save luk klia. Pat blong haos ya bambae i gat wan kijin long hem mo tu oli disaenem wan eria insaed blong i save kam wan ples blong kakae mo wan ples blong miting. Biaen long hem, hemia ol residen.\n8 Ogis 2017—Ol Residen\nWan hasban mo waef i stap rerem ples blong kafsaedem simen blong wokem wan dren wota. Long biaen long tufala, hemia Residen E mo F, oli kavremap long ol plastik blong mekem we ol wok man i save gohed blong wok long ol manis blong kolkol taem.\n9 Ogis 2017—Branj\nWan man i stap lanem olsem wanem blong yusum wan masin blong leftemap ol samting. Oli yusum masin ya blong leftemap ol blok ston we wanwan long olgeta i hevi olsem 70 kilo (154 lbs). Taem oli putum ol blok ston ya long stret ples blong olgeta, ale oli kafsaedem simen long saedsaed blong olgeta blong i holem olgeta i stap gud.\n16 Ogis 2017—Branj\nTaem oli pulum wan paep blong wota i go long ol stret ples blong hem, wan memba blong tim i mas holem paep ya i ben long stret ples blong hem. I gat klosap faef kilometa (3 mi) blong ol paep blong wota we oli nidim blong yusum long niufala branj ofis ya.\n22 Ogis 2017—Residen E\nWan memba blong tim we i wok long aotsaed blong haos i stap katem ol brikis wetem wan drop daon elektrik so. Oli yusum ol haf brikis ya blong wokem wan naesfala paten blong ol brikis we nem blong hem Flemish bond. Mo bambae oli wokem ol wol long ol en blong ol residen bilding long spesel paten ya. Bambae oli nidim bitim 300,000 brikis blong flasem ol haos ya.\nInglan Foto Galeri 5 (Septemba 2017 Kasem Februari 2018)\nInglan Ol Foto (Septemba 2016 Kasem Februari 2017)\n“Yumi Nidim Ol Woman Long Konstraksen”


Profet Elaeja Long Hil Ya Horeb | Baebol Lesen Blong Ol Pikinini\nJehova i Givim Paoa Long Elaeja\nTaem Jesebel i harem nius ya se ol profet blong Bal oli ded, hem i kros we i kros. Nao hem i sanem wan mesej long Elaeja se: ‘Tumora, bae yu yu ded olsem ol profet ya blong Bal.’ Elaeja i fraet we i fraet, nao i girap i ronwe i go long draeples. Hem i prea se: ‘Jehova, mi mi harem nogud tumas. Plis yu tekemaot laef blong mi.’ Hem i taed tumas, nao hem i slip long sado blong wan tri.\nWan enjel i kam wekemap Elaeja, i tok smosmol long hem se: ‘Yu girap, yu kakae.’ Elaeja i luk wan raon bred i stap long ol hot ston, mo wan botel wota. Hem i kakae mo i dring, nao hem i slip bakegen. Enjel i kam wekemap hem bakegen, i se: ‘Yu girap, yu kakae. Yu nidim paoa blong yu save go kasem en blong rod blong yu.’ Ale Elaeja i kakae bakegen. Nao hem i wokbaot 40 dei mo 40 naet, go kasem hil ya Horeb. Nao hem i go insaed long wan hol blong ston blong i slip. Be Jehova i toktok long hem se: ‘!Elaeja! ?Yu stap mekem wanem long ples ya?’ Elaeja i ansa se: ‘Ol man Isrel oli brekem promes we oli mekem wetem yu. Oli brekemdaon ol olta blong yu mo oli kilim olgeta profet blong yu oli ded. Mo naoia oli stap traem blong kilim mi tu mi ded.’\nJehova i talem long hem se: ‘Yu go stanap long hil ya.’ Nao wan bigfala win i blu i pas long hol blong ston. Afta, graon i seksek bigwan mo i gat wan bigfala faea i laet. Nao Elaeja i harem wan voes we i tok smosmol long hem. Hem i kavremap fes blong hem long kot blong hem, mo i stanap long maot blong hol ya. Nao Jehova i askem long hem from wanem hem i ronwe. Elaeja i talem se: ‘Mi wan nomo mi stap.’ Be Jehova i talem long hem se: ‘I no yu wan nomo. I gat 7,000 man long Isrel we oli stap wosipim mi yet. Yu go kafsaedem oel long hed blong Elisa blong putumap hem i tekem ples blong yu olsem wan profet.’ Wantaem nomo, Elaeja i mekem samting ya we Jehova i talem. ?Yu ting se Jehova bambae i givhan long yu tu, sipos yu mekem samting we hem i talem? Yes. Naoia, bambae yumi tokbaot wan moa samting we i hapen long draetaem.\n“Yufala i no mas letem tingting blong yufala i trabol from eni samting, be yufala i mas askem olgeta samting we yufala i wantem long God. Yufala i mas prea long hem, yufala i mas krae i go long hem blong hem i givhan long yufala, mo yufala i mas talem tangkiu long hem.”—Filipae 4:6\nOl Kwestin: ?From wanem Elaeja i ronwe? ?Jehova i talem wanem long hem?\n1 King 19:1-18; Rom 11:2-4\nElaeja i Harem Se Hem i Stap Hem Wan Mo i Fraet\n?Jehova i talem wanem long Elaeja taem hem i harem se hem i stap hem wan nomo? ?Yu save lanem wanem long stori blong Elaeja?\nSerem Serem Jehova i Givim Paoa Long Elaeja